title: Εκτελεστικός κανονισμός (ΕΕ) αριθ. 687/2014 της Επιτροπής, της 20ής Ιουνίου 2014 , για τροποποίηση του κανονισμού (ΕΕ) αριθ. 185/2010 όσον αφορά τη διευκρίνιση, την εναρμόνιση και την απλούστευση των μέτρων ασφάλειας των αερομεταφορών, την ισοδυναμία των προτύπων ασφάλειας και των μέτρων ασφάλειας φορτίου και ταχυδρομείου  Κείμενο που παρουσιάζει ενδιαφέρον για τον ΕΟΧ

text:
               21.6.2014

               EL

               Επίσημη Εφημερίδα της Ευρωπαϊκής Ένωσης

               L 182/31

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 687/2014 ΤΗΣ ΕΠΙΤΡΟΠΉΣ
   της 20ής Ιουνίου 2014
   για τροποποίηση του κανονισμού (ΕΕ) αριθ. 185/2010 όσον αφορά τη διευκρίνιση, την εναρμόνιση και την απλούστευση των μέτρων ασφάλειας των αερομεταφορών, την ισοδυναμία των προτύπων ασφάλειας και των μέτρων ασφάλειας φορτίου και ταχυδρομείου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (1), και ιδίως το άρθρο 4 παράγραφος 3,
   Εκτιμώντας τα ακόλουθα:

               (1)

               Η πείρα από την εφαρμογή του κανονισμού (ΕΕ) αριθ. 185/2010 της Επιτροπής (2) έδειξε ότι είναι αναγκαίο να τροποποιηθούν οι λεπτομέρειες εφαρμογής ορισμένων κοινών βασικών προτύπων.

               (2)

               Ορισμένα ειδικά μέτρα ασφάλειας των αερομεταφορών πρέπει να διευκρινιστούν, να εναρμονιστούν ή να απλουστευθούν, με σκοπό να βελτιωθεί η νομική σαφήνεια, ώστε να αποφεύγονται αποκλίνουσες ερμηνείες της νομοθεσίας και να διασφαλιστεί περαιτέρω η βέλτιστη εφαρμογή των κοινών βασικών προτύπων για την ασφάλεια των αερομεταφορών.

               (3)

               Οι τροποποιήσεις αφορούν την εφαρμογή περιορισμένου αριθμού μέτρων σχετικών με τα απαγορευμένα αντικείμενα, την ασφάλεια του αεροσκάφους, τις διαδικασίες ασφάλειας φορτίου, ταχυδρομείου, προμηθειών πτήσης και προμηθειών αερολιμένα και τον εξοπλισμό ασφάλειας.

               (4)

               Σύμφωνα με τον κανονισμό (ΕΚ) αριθ. 272/2009 της Επιτροπής (3), η Επιτροπή πρέπει να αναγνωρίζει την ισοδυναμία προτύπων ασφάλειας τρίτων χωρών και άλλων χωρών και εδαφών στα οποία δεν εφαρμόζεται ο τίτλος VI της ΣΛΕΕ υπό την προϋπόθεση ότι πληρούνται τα κριτήρια που ορίζονται στον συγκεκριμένο κανονισμό.

               (5)

               Η Επιτροπή επιβεβαίωσε ότι αερολιμένες που βρίσκονται στο Γκέρνζι, τη Νήσο του Μαν και το Τζέρζι πληρούν τα κριτήρια που ορίζονται στο μέρος Ε του παραρτήματος του κανονισμού (ΕΚ) αριθ. 272/2009.

               (6)

               Στο παράρτημα του κανονισμού (ΕΕ) αριθ. 185/2010 παρατίθενται οι τρίτες χώρες και άλλες χώρες και εδάφη στα οποία δεν εφαρμόζεται ο τίτλος VI της ΣΛΕΕ και των οποίων τα πρότυπα ασφάλειας αναγνωρίζονται ως ισοδύναμα των κοινών βασικών προτύπων που θεσπίζει ο κανονισμός (ΕΚ) αριθ. 272/2009.

               (7)

               Ο κανονισμός (ΕΟΚ) αριθ. 2454/93 της Επιτροπής (4) και ο κανονισμός (ΕΕ) αριθ. 185/2010 ορίζουν παρόμοιες απαιτήσεις ασφάλειας για τους φορείς που δραστηριοποιούνται στην εφοδιαστική αλυσίδα φορτίου και ταχυδρομείου.

               (8)

               Οι απαιτήσεις ασφάλειας αερομεταφορών για το πρόγραμμα ασφάλειας των εγκεκριμένων μεταφορικών γραφείων και γνωστών αποστολέων που ορίζονται στον κανονισμό (ΕΕ) αριθ. 185/2010 και οι απαιτήσεις ασφάλειας για το τελωνειακό πρόγραμμα εγκεκριμένων οικονομικών φορέων που ορίζονται στον κανονισμό (ΕΟΚ) αριθ. 2454/93 πρέπει να εναρμονιστούν περαιτέρω προκειμένου να καταστεί δυνατή η αμοιβαία αναγνώριση, με στόχο τη διευκόλυνση του ενδιαφερόμενου κλάδου και των αρμόδιων κυβερνητικών αρχών, διατηρώντας ταυτόχρονα τα υφιστάμενα επίπεδα ασφάλειας.

               (9)

               Ο κανονισμός (ΕΕ) αριθ. 185/2010 πρέπει, επομένως, να τροποποιηθεί αναλόγως.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 185/2010 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

   Το σημείο 5 στοιχείο ιε) του παραρτήματος εφαρμόζεται από την 1η Ιουλίου 2014.
   Το σημείο 10 στοιχείο β) και το σημείο 11 στοιχείο β) του παραρτήματος εφαρμόζονται από την 1η Μαρτίου 2015.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος
      Βρυξέλλες, 20 Ιουνίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 97 της 9.4.2008, σ. 72.

      (2)  Κανονισμός (ΕΕ) αριθ. 185/2010 της Επιτροπής, της 4ης Μαρτίου 2010, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες (ΕΕ L 55 της 5.3.2010, σ. 1).

      (3)  Κανονισμός (ΕΚ) αριθ. 272/2009 της Επιτροπής, της 2ας Απριλίου 2009, για τη συμπλήρωση των κοινών βασικών προτύπων ασφάλειας της πολιτικής αεροπορίας από έκνομες ενέργειες που προβλέπονται στο παράρτημα του κανονισμού (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου (ΕΕ L 91 της 3.4.2009, σ. 7).

      (4)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).

      ΠΑΡΑΡΤΗΜΑ
      Το παράρτημα του κανονισμού (ΕΕ) αριθ. 185/2010 τροποποιείται ως εξής:

                  1.

                  Το κεφάλαιο 1 τροποποιείται ως εξής:

                              α)

                              προστίθεται το ακόλουθο σημείο 1.0.5:

                                          «1.0.5.

                                          Οι αναφορές σε τρίτες χώρες στο παρόν κεφάλαιο και, κατά περίπτωση, σε χωριστή απόφαση της Επιτροπής συμπεριλαμβάνουν άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης.»·

                              β)

                              το σημείο 1.3.1.7 διαγράφεται·

                              γ)

                              προστίθεται το ακόλουθο σημείο 1.6:
                              «1.6.   ΑΠΑΓΟΡΕΥΜΕΝΑ ΑΝΤΙΚΕΙΜΕΝΑ
                              1.6.1.   Πρόσωπα πλην των επιβατών δεν επιτρέπεται να μεταφέρουν μέσα σε αυστηρά ελεγχόμενες περιοχές τα αντικείμενα που απαριθμούνται στο προσάρτημα 1-Α.
                              1.6.2.   Εξαίρεση από το σημείο 1.6.1 επιτρέπεται μόνον με την προϋπόθεση ότι το πρόσωπο είναι εξουσιοδοτημένο να μεταφέρει απαγορευμένα αντικείμενα μέσα σε αυστηρά ελεγχόμενες περιοχές, ώστε να αναλάβει καθήκοντα απαραίτητα για τη λειτουργία αερολιμενικών εγκαταστάσεων ή αεροσκαφών, ή για να εκτελέσει καθήκοντα εν πτήσει.
                              1.6.3.   Προκειμένου να καταστεί δυνατή η αντιστοίχιση του προσώπου που είναι εξουσιοδοτημένο να μεταφέρει ένα ή περισσότερα αντικείμενα που απαριθμούνται στο προσάρτημα 1-Α με το μεταφερόμενο αντικείμενο:

                                          α)

                                          το πρόσωπο διαθέτει εξουσιοδότηση και τη φέρει μαζί του. Η εξουσιοδότηση είτε αναγράφεται στο δελτίο ταυτότητας που επιτρέπει την πρόσβαση σε αυστηρά ελεγχόμενες περιοχές ασφάλειας είτε επισημαίνεται σε χωριστή γραπτή δήλωση. Η εξουσιοδότηση καταγράφει το/τα αντικείμενο/-α που επιτρέπεται να μεταφέρεται/-ονται, είτε ως κατηγορία αντικειμένων είτε ως συγκεκριμένο αντικείμενο. Εάν η εξουσιοδότηση αναγράφεται στο δελτίο ταυτότητας, τότε θα πρέπει να είναι αναγνωρίσιμη σύμφωνα με την αρχή της ανάγκης για γνώση· ή

                                          β)

                                          στο σημείο ελέγχου ασφάλειας υφίσταται σύστημα το οποίο επισημαίνει ποια πρόσωπα είναι εξουσιοδοτημένα να μεταφέρουν ποιο(-α) αντικείμενο(-α), τα οποία αναφέρονται είτε ως κατηγορία αντικειμένων είτε ως συγκεκριμένα αντικείμενα.

                                    Η αντιστοίχιση διενεργείται προτού επιτραπεί στο πρόσωπο να μεταφέρει το/τα συγκεκριμένο(-α) αντικείμενο(-α) στις αυστηρά ελεγχόμενες περιοχές ασφάλειας ή εντός του αεροσκάφους, ή έπειτα από έλεγχο που διενεργείται από πρόσωπα που ασκούν επιτήρηση ή διενεργούν περιπολίες σύμφωνα με το σημείο 1.5.1 στοιχείο γ).
                              1.6.4.   Τα αντικείμενα που απαριθμούνται στο προσάρτημα 1-Α επιτρέπεται να αποθηκεύονται σε αυστηρά ελεγχόμενες περιοχές υπό την προϋπόθεση ότι φυλάσσονται σε ασφαλείς συνθήκες. Τα αντικείμενα που παρατίθενται στα στοιχεία γ), δ) και ε) του προσαρτήματος 4-Γ επιτρέπεται να αποθηκεύονται σε αυστηρά ελεγχόμενες περιοχές υπό την προϋπόθεση ότι οι επιβάτες δεν έχουν πρόσβαση στις εν λόγω περιοχές.»·

                              δ)

                              προστίθεται το ακόλουθο προσάρτημα 1-Α:

                                 «ΠΡΟΣΑΡΤΗΜΑ 1-Α
                                 ΠΡΟΣΩΠΑ ΠΛΗΝ ΤΩΝ ΕΠΙΒΑΤΩΝ

                                    ΚΑΤΑΛΟΓΟΣ ΑΠΑΓΟΡΕΥΜΕΝΩΝ ΑΝΤΙΚΕΙΜΕΝΩΝ

                                             α)

                                                όπλα, πυροβόλα όπλα και άλλες συσκευές που εκτοξεύουν βλήματα — συσκευές ικανές, ή που φαίνονται ικανές, να χρησιμοποιηθούν με σκοπό την πρόκληση σοβαρού τραυματισμού με εκτόξευση βλήματος, μεταξύ των οποίων:

                                                         —

                                                         κάθε είδους πυροβόλα όπλα, όπως πιστόλια, περίστροφα, τουφέκια, καραμπίνες,

                                                         —

                                                         όπλα-παιχνίδια, αντίγραφα και απομιμήσεις πυροβόλων όπλων που είναι δυνατόν να εκληφθούν ως πραγματικά όπλα,

                                                         —

                                                         κατασκευαστικά μέρη πυροβόλων όπλων, με εξαίρεση τις σκοπευτικές διόπτρες,

                                                         —

                                                         όπλα που λειτουργούν με πεπιεσμένο αέρα και CO2, όπως πιστόλια, όπλα με σκάγια, τουφέκια και όπλα που φέρουν σφαίρες,

                                                         —

                                                         εκτοξευτήρες φωτοβολίδων και πιστόλια εκκίνησης,

                                                         —

                                                         τόξα, βαλλίστρες και βέλη,

                                                         —

                                                         καμάκια και ψαροντούφεκα,

                                                         —

                                                         σφενδόνες και εκτοξευτές λίθων·

                                             β)

                                                συσκευές παράλυσης — συσκευές σχεδιασμένες ειδικά για την πρόκληση παράλυσης ή ακινητοποίησης, μεταξύ των οποίων:

                                                         —

                                                         συσκευές ακινητοποίησης, όπως όπλα προσωρινής παράλυσης, όπλα πρόκλησης ηλεκτροσόκ και ράβδοι ηλεκτροσόκ,

                                                         —

                                                         συσκευές αναίμακτης αναισθητοποίησης και θανάτωσης ζώων,

                                                         —

                                                         χημικές ουσίες, αέρια και σπρέι εξουδετέρωσης και ακινητοποίησης, όπως αέριο εξουδετέρωσης, σπρέι πιπεριού, δακρυγόνα αέρια, όξινα σπρέι και απωθητικά σπρέι ζώων·

                                             γ)

                                                εκρηκτικές ύλες και εμπρηστικά υλικά και συσκευές — εκρηκτικές ύλες και εμπρηστικά υλικά και συσκευές ικανές, ή που φαίνονται ικανές, να χρησιμοποιηθούν με σκοπό την πρόκληση σοβαρού τραυματισμού ή να απειλήσουν την ασφάλεια του αεροσκάφους, μεταξύ των οποίων:

                                                         —

                                                         πυρομαχικά,

                                                         —

                                                         καψούλια,

                                                         —

                                                         πυροκροτητές και φιτίλια ανατινάξεων,

                                                         —

                                                         αντίγραφα ή απομιμήσεις εκρηκτικών συσκευών,

                                                         —

                                                         νάρκες, χειροβομβίδες και λοιπά εκρηκτικά πολεμοφόδια,

                                                         —

                                                         πυροτεχνήματα και άλλα βεγγαλικά

                                                         —

                                                         καπνογόνα δοχεία και φυσίγγια,

                                                         —

                                                         δυναμίτιδα, πυρίτιδα και πλαστικά εκρηκτικά·

                                             δ)

                                             οποιοδήποτε άλλο αντικείμενο το οποίο είναι δυνατόν να χρησιμοποιηθεί με σκοπό την πρόκληση σοβαρού τραυματισμού και δεν χρησιμοποιείται συνήθως σε αυστηρά ελεγχόμενες περιοχές, όπως για παράδειγμα εξοπλισμός πολεμικών τεχνών, ξίφη, σπάθες κ.λπ.».

                  2.

                  Το κεφάλαιο 3 τροποποιείται ως εξής:

                              α)

                              προστίθεται το ακόλουθο σημείο 3.0.6:

                                          «3.0.6.

                                          Οι αναφορές σε τρίτες χώρες στο παρόν κεφάλαιο και, κατά περίπτωση, σε χωριστή απόφαση της Επιτροπής συμπεριλαμβάνουν άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης.»·

                              β)

                              το σημείο 3.2.1.1 αντικαθίσταται από το ακόλουθο κείμενο:

                                          «3.2.1.1.

                                          Ανεξαρτήτως από το πού είναι σταθμευμένο ένα αεροσκάφος σε αερολιμένα, κάθε εξωτερική του θύρα προστατεύεται από μη εξουσιοδοτημένη πρόσβαση με:

                                                      α)

                                                      με έγκαιρο εντοπισμό των προσώπων που επιχειρούν να εισέλθουν παράνομα· ή

                                                      β)

                                                      με το κλείσιμο της εξωτερικής θύρας. Εφόσον το αεροσκάφος βρίσκεται σε ζωτικό τμήμα, οι εξωτερικές θύρες του που δεν είναι προσβάσιμες από πρόσωπα από το έδαφος θεωρούνται κλειστές, εφόσον τα βοηθήματα πρόσβασης έχουν αφαιρεθεί και τοποθετηθεί σε αρκετή απόσταση από το αεροσκάφος ώστε εύλογα να μην είναι εφικτή η πρόσβαση από πρόσωπα· ή

                                                      γ)

                                                      με ηλεκτρονικά μέσα τα οποία ανιχνεύουν αμέσως μη εξουσιοδοτημένη πρόσβαση ή·

                                                      δ)

                                                      με ηλεκτρονικό σύστημα ελέγχου πρόσβασης με δελτία ταυτότητας αερολιμένα σε όλες τις θύρες που οδηγούν απευθείας στη γέφυρα επιβίβασης, δίπλα σε ανοικτή θύρα αεροσκάφους, το οποίο επιτρέπει την πρόσβαση μόνο σε πρόσωπα που έχουν εκπαιδευτεί σύμφωνα με τα οριζόμενα στο σημείο 11.2.3.7. Τα εν λόγω πρόσωπα πρέπει να διασφαλίζουν ότι αποτρέπεται η μη εξουσιοδοτημένη πρόσβαση κατά τον χρόνο που χρησιμοποιούν τη θύρα.»·

                              γ)

                              το προσάρτημα 3-Β αντικαθίσταται από το ακόλουθο κείμενο:

                                 «ΠΡΟΣΑΡΤΗΜΑ 3-Β
                                 ΑΣΦΑΛΕΙΑ ΑΕΡΟΣΚΑΦΩΝ

                                    ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΣΤΑ ΟΠΟΙΑ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΗΣ ΕΝ ΛΟΓΩ ΣΥΝΘΗΚΗΣ ΚΑΙ ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ

                                 Όσον αφορά την ασφάλεια αεροσκαφών, οι παρακάτω τρίτες χώρες, καθώς και άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης, έχει αναγνωριστεί ότι εφαρμόζουν πρότυπα ασφάλειας ισοδύναμα των κοινών βασικών προτύπων:

                                                Ηνωμένες Πολιτείες της Αμερικής

                                                Φερόες Νήσοι, όσον αφορά τον αερολιμένα Vagar

                                                Γροιλανδία, όσον αφορά τον αερολιμένα Kangerlussuaq

                                                Γκέρνζι

                                                Τζέρζι

                                                Νήσος του Μαν

                                       Η Επιτροπή ενημερώνει πάραυτα τις αρμόδιες αρχές των κρατών μελών εάν διαθέτει πληροφορίες σύμφωνα με τις οποίες τα πρότυπα ασφάλειας που εφαρμόζει η εν λόγω τρίτη χώρα ή άλλη χώρα και έδαφος και έχουν σημαντικό αντίκτυπο στα συνολικά επίπεδα ασφάλειας της πολιτικής αεροπορίας στην Ένωση έχουν παύσει πλέον να είναι ισοδύναμα με τα κοινά βασικά πρότυπα της Ένωσης.
                                 Οι αρμόδιες αρχές των κρατών μελών ενημερώνονται πάραυτα όταν η Επιτροπή διαθέτει πληροφορίες για δράσεις, συμπεριλαμβανομένων των αντισταθμιστικών μέτρων, οι οποίες επιβεβαιώνουν ότι έχει αποκατασταθεί η ισοδυναμία των σχετικών προτύπων ασφάλειας που εφαρμόζει η εν λόγω τρίτη χώρα ή άλλη χώρα ή έδαφος.».

                  3.

                  Το κεφάλαιο 4 τροποποιείται ως εξής:

                              α)

                              προστίθεται το ακόλουθο σημείο 4.0.5:

                                          «4.0.5.

                                          Οι αναφορές σε τρίτες χώρες στο παρόν κεφάλαιο και, κατά περίπτωση, σε ξεχωριστή απόφαση της Επιτροπής συμπεριλαμβάνουν άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης.»·

                              β)

                              το προσάρτημα 4-Β αντικαθίσταται από το ακόλουθο κείμενο:

                                 «ΠΡΟΣΑΡΤΗΜΑ 4-Β
                                 ΕΠΙΒΑΤΕΣ ΚΑΙ ΧΕΙΡΑΠΟΣΚΕΥΕΣ

                                    ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΣΤΑ ΟΠΟΙΑ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΗΣ ΕΝ ΛΟΓΩ ΣΥΝΘΗΚΗΣ ΚΑΙ ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ

                                 Όσον αφορά τους επιβάτες και τις χειραποσκευές, οι παρακάτω τρίτες χώρες, καθώς και άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης, έχει αναγνωριστεί ότι εφαρμόζουν πρότυπα ασφάλειας ισοδύναμα των κοινών βασικών προτύπων:

                                                Ηνωμένες Πολιτείες της Αμερικής

                                                Φερόες Νήσοι, όσον αφορά τον αερολιμένα Vagar

                                                Γροιλανδία, όσον αφορά τον αερολιμένα Kangerlussuaq

                                                Γκέρνζι

                                                Τζέρζι

                                                Νήσος του Μαν

                                       Η Επιτροπή ενημερώνει πάραυτα τις αρμόδιες αρχές των κρατών μελών εάν διαθέτει πληροφορίες σύμφωνα με τις οποίες τα πρότυπα ασφάλειας που εφαρμόζει η εν λόγω τρίτη χώρα ή άλλη χώρα και έδαφος και έχουν σημαντικό αντίκτυπο στα συνολικά επίπεδα ασφάλειας της πολιτικής αεροπορίας στην Ένωση έχουν παύσει πλέον να είναι ισοδύναμα με τα κοινά βασικά πρότυπα της Ένωσης.
                                 Οι αρμόδιες αρχές των κρατών μελών ενημερώνονται πάραυτα όταν η Επιτροπή διαθέτει πληροφορίες για δράσεις, συμπεριλαμβανομένων των αντισταθμιστικών μέτρων, οι οποίες επιβεβαιώνουν ότι έχει αποκατασταθεί η ισοδυναμία των σχετικών προτύπων ασφάλειας που εφαρμόζει η εν λόγω τρίτη χώρα ή άλλη χώρα ή έδαφος.».

                  4.

                  Το κεφάλαιο 5 τροποποιείται ως εξής:

                              α)

                              προστίθεται το ακόλουθο σημείο 5.0.5:

                                          «5.0.5.

                                          Οι αναφορές σε τρίτες χώρες στο παρόν κεφάλαιο και, κατά περίπτωση, σε ξεχωριστή απόφαση της Επιτροπής συμπεριλαμβάνουν άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης.»·

                              β)

                              το προσάρτημα 5-Α αντικαθίσταται από το ακόλουθο κείμενο:

                                 «ΠΡΟΣΑΡΤΗΜΑ 5-Α
                                 ΠΑΡΑΔΙΔΟΜΕΝΕΣ ΑΠΟΣΚΕΥΕΣ

                                    ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΣΤΑ ΟΠΟΙΑ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΗΣ ΕΝ ΛΟΓΩ ΣΥΝΘΗΚΗΣ ΚΑΙ ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ

                                 Όσον αφορά τις παραδιδόμενες αποσκευές, οι παρακάτω τρίτες χώρες, καθώς και άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης, έχει αναγνωριστεί ότι εφαρμόζουν πρότυπα ασφάλειας ισοδύναμα των κοινών βασικών προτύπων:

                                                Ηνωμένες Πολιτείες της Αμερικής

                                                Φερόες Νήσοι, όσον αφορά τον αερολιμένα Vagar

                                                Γροιλανδία, όσον αφορά τον αερολιμένα Kangerlussuaq

                                                Γκέρνζι

                                                Τζέρζι

                                                Νήσος του Μαν

                                       Η Επιτροπή ενημερώνει πάραυτα τις αρμόδιες αρχές των κρατών μελών εάν διαθέτει πληροφορίες σύμφωνα με τις οποίες τα πρότυπα ασφάλειας που εφαρμόζει η εν λόγω τρίτη χώρα ή άλλη χώρα και έδαφος και έχουν σημαντικό αντίκτυπο στα συνολικά επίπεδα ασφάλειας της πολιτικής αεροπορίας στην Ένωση έχουν παύσει πλέον να είναι ισοδύναμα με τα κοινά βασικά πρότυπα της Ένωσης.
                                 Οι αρμόδιες αρχές των κρατών μελών ενημερώνονται πάραυτα όταν η Επιτροπή διαθέτει πληροφορίες για δράσεις, συμπεριλαμβανομένων των αντισταθμιστικών μέτρων, οι οποίες επιβεβαιώνουν ότι έχει αποκατασταθεί η ισοδυναμία των σχετικών προτύπων ασφάλειας που εφαρμόζει η εν λόγω τρίτη χώρα ή άλλη χώρα ή έδαφος.».

                  5.

                  Το κεφάλαιο 6 τροποποιείται ως εξής:

                              α)

                              προστίθεται το ακόλουθο σημείο 6.0.3:

                                          «6.0.3.

                                          Οι αναφορές σε τρίτες χώρες στο παρόν κεφάλαιο και, κατά περίπτωση, σε ξεχωριστή απόφαση της Επιτροπής συμπεριλαμβάνουν άλλες χώρες και εδάφη στα οποία, σύμφωνα με το άρθρο 355 της Συνθήκης για τη λειτουργία της Ευρωπαϊκής Ένωσης, δεν εφαρμόζεται ο τίτλος VI της εν λόγω Συνθήκης.»·

                              β)

                              στο σημείο 6.3.1.2, το στοιχείο β) αντικαθίσταται από το ακόλουθο κείμενο:

                                          «β)

                                          Η αρμόδια αρχή ή επικυρωτής αεροπορικής ασφάλειας της ΕΕ που ενεργεί για λογαριασμό της εξετάζει το πρόγραμμα ασφάλειας και στη συνέχεια προβαίνει σε επιτόπια επαλήθευση στις συγκεκριμένες εγκαταστάσεις, προκειμένου να διαπιστώσει τη συμμόρφωση του ενδιαφερομένου με τις απαιτήσεις του κανονισμού (ΕΚ) αριθ. 300/2008 και των εκτελεστικών του πράξεων.
                                          Πέραν των απαιτήσεων που ορίζονται στο σημείο 6.2, η εξέταση της εγκατάστασης του ενδιαφερόμενου από την αρμόδια τελωνειακή αρχή σύμφωνα με το άρθρο 14ιδ του κανονισμού (ΕΟΚ) αριθ. 2454/93 της Επιτροπής (1) θεωρείται επιτόπια επαλήθευση εάν πραγματοποιήθηκε όχι νωρίτερα από 3 έτη πριν από την ημερομηνία κατά την οποία ο ενδιαφερόμενος ζητεί να εγκριθεί ως εγκεκριμένο μεταφορικό γραφείο. Το πιστοποιητικό εξουσιοδοτημένου οικονομικού φορέα (ΕξΟΦ) και η σχετική αξιολόγηση των τελωνειακών αρχών θα είναι διαθέσιμα από τον ενδιαφερόμενο για περαιτέρω επιθεώρηση.

                                 (1)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 253 της 11.10.1993, σ. 1).»·"

                              γ)

                              στο σημείο 6.3.1.4 προστίθεται η ακόλουθη παράγραφος:
                              «Πέραν των απαιτήσεων που ορίζονται στο σημείο 6.2, η εξέταση της εγκατάστασης του εγκεκριμένου μεταφορικού γραφείου από την αρμόδια τελωνειακή αρχή σύμφωνα με το άρθρο 14ιδ του κανονισμού (ΕΟΚ) αριθ. 2454/93 της Επιτροπής θεωρείται επιτόπου επαλήθευση.»·

                              δ)

                              το σημείο 6.3.1.5 αντικαθίσταται από το ακόλουθο κείμενο:

                                          «6.3.1.5.

                                          Εάν η αρμόδια αρχή κρίνει ότι το εγκεκριμένο μεταφορικό γραφείο δεν συμμορφώνεται πλέον με τις απαιτήσεις του κανονισμού (ΕΚ) αριθ. 300/2008 και των εκτελεστικών πράξεων αυτού, ανακαλεί την ιδιότητα του εγκεκριμένου μεταφορικού γραφείου για τις συγκεκριμένες εγκαταστάσεις.
                                          Εάν ο φορέας δεν είναι πλέον κάτοχος πιστοποιητικού ΕξΟΦ, το οποίο αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93, ή εάν το εν λόγω πιστοποιητικό ΕξΟΦ ανασταλεί λόγω μη συμμόρφωσης με το άρθρο 14ια του εν λόγω κανονισμού, η αρμόδια αρχή προβαίνει στις κατάλληλες ενέργειες προκειμένου να βεβαιωθεί ότι το εγκεκριμένο μεταφορικό γραφείο συμμορφώνεται με τις απαιτήσεις του κανονισμού (ΕΚ) αριθ. 300/2008.
                                          Ο φορέας ενημερώνει την αρμόδια αρχή για τυχόν αλλαγές που αφορούν το πιστοποιητικό ΕξΟΦ που διαθέτει και αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93.
                                          Αμέσως μετά την ανάκληση και ούτως ή άλλως εντός 24 ωρών, η αρμόδια αρχή εξασφαλίζει ότι η αλλαγή της ιδιότητας του πρώην εγκεκριμένου μεταφορικού γραφείου καταχωρίζεται στην “βάση δεδομένων της Ένωσης σχετικά με την ασφάλεια της εφοδιαστικής αλυσίδας”.»·

                              ε)

                              προστίθεται το ακόλουθο σημείο 6.3.1.8:

                                          «6.3.1.8.

                                          Η αρμόδια αρχή θέτει στη διάθεση της τελωνειακής αρχής κάθε πληροφορία που σχετίζεται με την ιδιότητα εγκεκριμένου μεταφορικού γραφείου που θα μπορούσε να είναι συναφής με την κατοχή πιστοποιητικού ΕξΟΦ όπως αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93. Στις πληροφορίες αυτές περιλαμβάνονται στοιχεία που σχετίζονται με τις νέες εγκρίσεις εγκεκριμένων μεταφορικών γραφείων, την ανάκληση της ιδιότητας του εγκεκριμένου μεταφορικού γραφείου, την εκ νέου επικύρωση και τις επιθεωρήσεις, τα χρονοδιαγράμματα των επαληθεύσεων και τα αποτελέσματα των εν λόγω αξιολογήσεων.
                                          Οι λεπτομέρειες για αυτήν την ανταλλαγή πληροφοριών μεταξύ της αρμόδιας αρχής και των εθνικών τελωνειακών αρχών θα καθορισθούν έως την 1η Μαρτίου 2015 το αργότερο.»·

                              στ)

                              το σημείο 6.3.2.3 αντικαθίσταται από το ακόλουθο κείμενο:

                                          «6.3.2.3.

                                          Το εγκεκριμένο μεταφορικό γραφείο διασφαλίζει ότι οι αποστολές για τις οποίες δεν έχουν προηγουμένως εφαρμοσθεί όλες οι απαραίτητες διαδικασίες ασφάλειας:

                                                      α)

                                                      υποβάλλονται σε έλεγχο ασφάλειας σύμφωνα με το σημείο 6.2 ή

                                                      β)

                                                      γίνονται δεκτές προς αποθήκευση υπό την αποκλειστική ευθύνη του εγκεκριμένου μεταφορικού γραφείου, δεν μπορούν να ταυτοποιηθούν ως αποστολές για μεταφορά με αεροσκάφος πριν από την επιλογή, και επιλέγονται αυτόνομα χωρίς καμία παρέμβαση του αποστολέα ή οποιουδήποτε προσώπου ή φορέα πέραν αυτών που έχουν οριστεί και εκπαιδευτεί από το εγκεκριμένο μεταφορικό γραφείο για τον συγκεκριμένο σκοπό.

                                                Το στοιχείο β) εφαρμόζεται μόνο όταν ο αποστολέας δεν μπορεί να προβλέψει ότι η αποστολή πρόκειται να μεταφερθεί αεροπορικώς.»·

                              ζ)

                              στο σημείο 6.3.2.6, το στοιχείο ε) αντικαθίσταται από το ακόλουθο κείμενο:

                                          «ε)

                                          τον λόγο για τον οποίο εκδόθηκε καθεστώς ασφάλειας, όπου δηλώνεται/δηλώνονται:

                                                      —

                                                      “KC”, ήτοι παραλαβή από γνωστό αποστολέα· ή

                                                      —

                                                      “AC”, ήτοι παραλαβή από συμβεβλημένο αποστολέα· ή

                                                      —

                                                      “RA”, ήτοι επιλογή από εγκεκριμένο μεταφορικό γραφείο· ή

                                                      —

                                                      τα μέσα ή μέθοδος ελέγχου ασφάλειας· ή

                                                      —

                                                      οι λόγοι εξαίρεσης την αποστολής από τον έλεγχο ασφάλειας·»·

                              η)

                              το σημείο 6.4.1.2 αντικαθίσταται από το ακόλουθο κείμενο:

                                          «6.4.1.2.

                                          Η αρμόδια αρχή κάθε κράτους μέλους καθορίζει στο οικείο εθνικό πρόγραμμα ασφάλειας πολιτικής αεροπορίας, όπως αναφέρεται στο άρθρο 10 του κανονισμού (ΕΚ) αριθ. 300/2008, τις αρμοδιότητες για την εφαρμογή της κάτωθι διαδικασίας για την έγκριση γνωστών αποστολέων:

                                                      α)

                                                      Ο ενδιαφερόμενος ζητεί την έγκριση από την αρμόδια αρχή του κράτους μέλους στο οποίο βρίσκονται οι εγκαταστάσεις του.
                                                      Ο ενδιαφερόμενος παραλαμβάνει τις “Οδηγίες προς γνωστούς αποστολείς” που περιέχει το προσάρτημα 6-B και τον “Κατάλογο επικύρωσης γνωστών αποστολέων” που περιέχει το προσάρτημα 6-Γ.

                                                      β)

                                                      Η αρμόδια αρχή ή ο επικυρωτής αεροπορικής ασφάλειας της ΕΕ που ενεργεί για λογαριασμό της εν λόγω αρχής προβαίνει σε επιτόπια επαλήθευση στις συγκεκριμένες εγκαταστάσεις, προκειμένου να διαπιστώσει τη συμμόρφωση του ενδιαφερομένου με τις απαιτήσεις του κανονισμού (ΕΚ) αριθ. 300/2008 και των εκτελεστικών του πράξεων.
                                                      Για να διαπιστώσει τη συμμόρφωση του ενδιαφερομένου με τις εν λόγω απαιτήσεις, η αρμόδια αρχή ή ο επικυρωτής αεροπορικής ασφάλειας της ΕΕ που ενεργεί για λογαριασμό της εν λόγω αρχής χρησιμοποιεί τον “Κατάλογο επικύρωσης γνωστών αποστολέων” σύμφωνα με το προσάρτημα 6-Γ. Ο εν λόγω κατάλογος περιλαμβάνει δήλωση δεσμεύσεων υπογεγραμμένη από τον νόμιμο εκπρόσωπο του ενδιαφερομένου ή από τον υπεύθυνο ασφάλειας της εγκατάστασης.
                                                      Αφότου συμπληρωθεί ο επικυρωμένος κατάλογος γνωστών αποστολέων, οι πληροφορίες που περιλαμβάνει ο κατάλογος θεωρούνται διαβαθμισμένες.
                                                      Η υπογεγραμμένη δήλωση φυλάσσεται από την ενδιαφερόμενη αρμόδια αρχή ή από τον επικυρωτή αεροπορικής ασφάλειας της ΕΕ και τίθεται, κατόπιν αίτησης, στη διάθεση της ενδιαφερόμενης αρμόδιας αρχής.

                                                      γ)

                                                      Η εξέταση της εγκατάστασης του ενδιαφερόμενου από την αρμόδια τελωνειακή αρχή σύμφωνα με το άρθρο 14ιδ του κανονισμού (ΕΟΚ) αριθ. 2454/93 θεωρείται επιτόπια επαλήθευση εάν πραγματοποιήθηκε όχι ενωρίτερα από 3 έτη πριν από την ημερομηνία κατά την οποία ο ενδιαφερόμενος ζητεί να εγκριθεί ως γνωστός αποστολέας. Σε αυτές τις περιπτώσεις, ο ενδιαφερόμενος συμπληρώνει τις απαιτούμενες πληροφορίες στο μέρος 1 του “Καταλόγου επικύρωσης γνωστών αποστολέων” που περιέχεται στο προσάρτημα 6-Γ και αποστέλλει το έγγραφο στην αρμόδια αρχή μαζί με τη δήλωση δεσμεύσεων η οποία υπογράφεται από τον νόμιμο εκπρόσωπο του ενδιαφερομένου ή από τον υπεύθυνο ασφάλειας της εγκατάστασης.
                                                      Ο ενδιαφερόμενος καθιστά διαθέσιμα προς περαιτέρω επιθεώρηση το πιστοποιητικό εξουσιοδοτημένου οικονομικού φορέα (ΕξΟΦ) και τη σχετική αξιολόγηση των τελωνειακών αρχών.
                                                      Η υπογεγραμμένη δήλωση φυλάσσεται από την ενδιαφερόμενη αρμόδια αρχή ή από τον επικυρωτή αεροπορικής ασφάλειας της ΕΕ και τίθεται, κατόπιν αίτησης, στη διάθεση της ενδιαφερόμενης αρμόδιας αρχής.

                                                      δ)

                                                      Εάν η αρμόδια αρχή μείνει ικανοποιημένη από τις πληροφορίες που παρασχέθηκαν βάσει των στοιχείων α) και β) ή α) και γ), κατά περίπτωση, εξασφαλίζει την καταχώριση των αναγκαίων πληροφοριών του αποστολέα στη “βάση δεδομένων της Ένωσης σχετικά με την ασφάλεια της εφοδιαστικής αλυσίδας”, το αργότερο την επόμενη εργάσιμη ημέρα. Κατά την καταχώριση στη βάση δεδομένων, η αρμόδια αρχή αποδίδει σε κάθε εγκεκριμένη εγκατάσταση μοναδικό αλφαριθμητικό αναγνωριστικό κωδικό τυποποιημένης μορφής.
                                                      Εάν η αρμόδια αρχή δεν μείνει ικανοποιημένη από τις πληροφορίες που παρασχέθηκαν βάσει των στοιχείων α) και β) ή α) και γ), κατά περίπτωση, ειδοποιεί εγκαίρως τον ενδιαφερόμενο που ζητεί έγκριση γνωστού αποστολέα.

                                                      ε)

                                                      Ένας γνωστός αποστολέας θεωρείται εγκεκριμένος μόνο μετά την καταχώριση των στοιχείων του στη “βάση δεδομένων της Ένωσης σχετικά με την ασφάλεια της εφοδιαστικής αλυσίδας”.»·

                              θ)

                              στο σημείο 6.4.1.4 προστίθεται η ακόλουθη παράγραφος:
                              «Η εξέταση της εγκατάστασης του γνωστού αποστολέα από την αρμόδια τελωνειακή αρχή σύμφωνα με το άρθρο 14ιδ του κανονισμού (ΕΟΚ) αριθ. 2454/93 της Επιτροπής θεωρείται επιτόπια επαλήθευση.»·

                              ι)

                              το σημείο 6.4.1.5 αντικαθίσταται από το ακόλουθο κείμενο:

                                          «6.4.1.5.

                                          Εάν η αρμόδια αρχή κρίνει ότι ο γνωστός αποστολέας δεν συμμορφώνεται πλέον με τις απαιτήσεις του κανονισμού (ΕΚ) αριθ. 300/2008 και των εκτελεστικών αυτού πράξεων, του αφαιρεί την ιδιότητα του γνωστού αποστολέα για τις συγκεκριμένες εγκαταστάσεις.
                                          Εάν ο φορέας δεν είναι πλέον κάτοχος πιστοποιητικού ΕξΟΦ που αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93, ή εάν το εν λόγω πιστοποιητικό ΕξΟΦ ανασταλεί λόγω μη συμμόρφωσης με το άρθρο 14ια του εν λόγω κανονισμού, η αρμόδια αρχή προβαίνει στις κατάλληλες ενέργειες προκειμένου να βεβαιωθεί ότι ο γνωστός αποστολέας συμμορφώνεται με τις απαιτήσεις του κανονισμού (ΕΚ) αριθ. 300/2008.
                                          Ο φορέας ενημερώνει την αρμόδια αρχή για τυχόν αλλαγές που αφορούν το πιστοποιητικό ΕξΟΦ που διαθέτει και αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93.
                                          Αμέσως μετά την ανάκληση και ούτως ή άλλως εντός 24 ωρών, η αρμόδια αρχή εξασφαλίζει ότι η αλλαγή της ιδιότητας του πρώην γνωστού αποστολέα καταχωρίζεται στη “βάση δεδομένων της Ένωσης σχετικά με την ασφάλεια της εφοδιαστικής αλυσίδας”.»·

                              ια)

                              προστίθεται το ακόλουθο σημείο 6.4.1.7:

                                          «6.4.1.7.

                                          Η αρμόδια αρχή θέτει στη διάθεση της τελωνειακής αρχής κάθε πληροφορία που σχετίζεται με την ιδιότητα γνωστού αποστολέα και θα μπορούσε να είναι συναφής με την κατοχή πιστοποιητικού ΕξΟΦ που αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93. Στις πληροφορίες αυτές περιλαμβάνονται στοιχεία που σχετίζονται με τις νέες εγκρίσεις γνωστών αποστολέων, την ανάκληση της ιδιότητας του γνωστού αποστολέα, την εκ νέου επικύρωση και τις επιθεωρήσεις, τα χρονοδιαγράμματα των επαληθεύσεων και τα αποτελέσματα των εν λόγω αξιολογήσεων.
                                          Οι λεπτομέρειες για αυτήν την ανταλλαγή πληροφοριών μεταξύ της αρμόδιας αρχής και των εθνικών τελωνειακών αρχών θα καθορισθούν έως την 1η Μαρτίου 2015 το αργότερο.»·

                              ιβ)

                              στο σημείο 6.6.1.1, το στοιχείο γ) αντικαθίσταται από το ακόλουθο κείμενο:

                                          «γ)

                                          η δήλωση μεταφορέα βάσει του προσαρτήματος 6-E συμφωνείται από τον μεταφορέα που έχει συνάψει τη συμφωνία μεταφοράς με το εγκεκριμένο μεταφορικό γραφείο, τον γνωστό αποστολέα ή τον συμβεβλημένο αποστολέα, εκτός εάν ο ίδιος ο μεταφορέας έχει εγκριθεί ως εγκεκριμένο μεταφορικό γραφείο.
                                          Η υπογεγραμμένη δήλωση φυλάσσεται από το εγκεκριμένο μεταφορικό γραφείο, τον γνωστό αποστολέα ή τον συμβεβλημένο αποστολέα για λογαριασμό του οποίου εκτελείται η μεταφορά. Εφόσον ζητηθεί, αντίγραφο της υπογεγραμμένης δήλωσης διαβιβάζεται στο εγκεκριμένο μεταφορικό γραφείο ή τον αερομεταφορέα που παραλαμβάνει την αποστολή ή στην αρμόδια αρχή· ή»·

                              ιγ)

                              το σημείο 6.8.2.3 αντικαθίσταται από το ακόλουθο κείμενο:

                                          «6.8.2.3.

                                          Η αρμόδια αρχή μπορεί να ορίσει έναν αερομεταφορέα ως ACC3 για περιορισμένο χρονικό διάστημα, το οποίο λήγει το αργότερο στις 30 Ιουνίου 2016, στην περίπτωση που μια επικύρωση αεροπορικής ασφάλειας της ΕΕ δεν είναι δυνατό να διενεργηθεί για αντικειμενικούς λόγους οι οποίοι δεν εμπίπτουν στην ευθύνη του αερομεταφορέα. Όταν αυτός ο ορισμός χορηγείται για διάστημα μεγαλύτερο των έξι μηνών, η αρμόδια αρχή έχει επαληθεύσει ότι ο αερομεταφορέας εφαρμόζει εσωτερικό πρόγραμμα διασφάλισης της ποιότητας στον τομέα της ασφάλειας των αερομεταφορών που είναι ισοδύναμο με επικύρωση αεροπορικής ασφάλειας της ΕΕ.»·

                              ιδ)

                              στο σημείο 6.8.3.1, το στοιχείο γ) αντικαθίσταται από το ακόλουθο κείμενο:

                                          «γ)

                                          η αποστολή υποβλήθηκε στις απαιτούμενες διαδικασίες ασφάλειας από συμβεβλημένο αποστολέα, υπό την ευθύνη του ACC3 ή εγκεκριμένου μεταφορικού γραφείου το οποίο έχει επικυρωθεί ως προς την αεροπορική ασφάλεια της ΕΕ, προστατευόταν από μη εξουσιοδοτημένη παρέμβαση από τη στιγμή που εκτελέστηκαν οι εν λόγω διαδικασίες ασφάλειας μέχρι τη φόρτωση και δεν φορτώθηκε σε αεροσκάφος μεταφοράς επιβατών, ή»·

                              ιε)

                              Το σημείο 6.8.3.2 αντικαθίσταται από το ακόλουθο κείμενο:

                                          «6.8.3.2.

                                          Το μεταφερόμενο στην Ένωση φορτίο και ταχυδρομείο υποβάλλεται σε έλεγχο ασφάλειας με ένα από τα μέσα και τις μεθόδους που αναφέρονται στο σημείο 6.2.1 με πρότυπο εύλογα ικανό να διασφαλίσει ότι δεν περιέχει απαγορευμένα αντικείμενα.»

                              ιστ)

                              Το σημείο 6.8.3.3 στοιχείο α) αντικαθίσταται από το ακόλουθο κείμενο:

                                          «α)

                                          μεταφορτωνόμενου και διερχόμενου φορτίου ή ταχυδρομείου, ότι διενεργήθηκε έλεγχος ασφάλειας σύμφωνα με το σημείο 6.8.3.2 ή ότι οι διαδικασίες ασφάλειας έχουν εφαρμοσθεί από τον ίδιο τον ACC3 ή από φορέα επικυρωμένο ως προς την αεροπορική ασφάλεια της ΕΕ στο σημείο προέλευσης ή οπουδήποτε αλλού στην αλυσίδα εφοδιασμού και ότι αυτές οι αποστολές προστατεύονταν από μη εξουσιοδοτημένη παρέμβαση από τη στιγμή που εφαρμόσθηκαν οι εν λόγω διαδικασίες ασφάλειας μέχρι τη φόρτωση·»·

                              ιζ)

                              στο σημείο 6.8.4.1, η εισαγωγική πρόταση αντικαθίσταται από το ακόλουθο κείμενο:

                                          «6.8.4.1.

                                          Φορείς τρίτων χωρεών, προκειμένου να ορισθούν εγκεκριμένα μεταφορικά γραφεία ή γνωστοί αποστολείς με επικύρωση αεροπορικής ασφάλειας της ΕΕ, επικυρώνονται ακολουθώντας μία από τις ακόλουθες δύο επιλογές και καταχωρίζονται στη βάση δεδομένων του(των) ACC3 στον(στους) οποίον(-ους) παραδίδουν φορτίο ή ταχυδρομείο με σκοπό τη μεταφορά του στην Ένωση:»·

                              ιη)

                              προστίθενται τα ακόλουθα σημεία 6.8.4.4 έως 6.8.4.6:

                                          «6.8.4.4.

                                          Σε έναν φορέα αεροπορικού φορτίου ή ταχυδρομείου που δραστηριοποιείται με δίκτυο διαφορετικών εγκαταστάσεων σε τρίτες χώρες μπορεί να δοθεί ενιαίος ορισμός εγκεκριμένου μεταφορικού γραφείου που έχει επικυρωθεί ως προς την αεροπορική ασφάλεια της ΕΕ, ο οποίος καλύπτει όλες τις εγκαταστάσεις του δικτύου, εφόσον:

                                                      α)

                                                      οι σχετικές δραστηριότητες αεροπορικής ασφάλειας του δικτύου, συμπεριλαμβανομένων των υπηρεσιών μεταφορών μεταξύ των εγκαταστάσεων, καλύπτονται από ενιαίο πρόγραμμα ασφάλειας ή από τυποποιημένα προγράμματα ασφάλειας και

                                                      β)

                                                      η εφαρμογή του (των) προγράμματος(-ων) ασφαλείας υπόκειται σε ενιαίο εσωτερικό πρόγραμμα διασφάλισης της ποιότητας στον τομέα της ασφάλειας ισοδύναμο με την επικύρωση αεροπορικής ασφάλειας της ΕΕ· και

                                                      γ)

                                                      προτού οριστεί το δίκτυο ως εγκεκριμένο μεταφορικό γραφείο που έχει επικυρωθεί ως προς την αεροπορική ασφάλεια της ΕΕ, οι παρακάτω εγκαταστάσεις του φορέα έχουν επικυρωθεί ως προς την αεροπορική ασφάλεια της ΕΕ:

                                                                  i)

                                                                  η/οι εγκατάσταση/-σεις από τις οποίες το φορτίο ή το ταχυδρομείο παραδίδεται απευθείας σε έναν ACC3, και

                                                                  ii)

                                                                  τουλάχιστον δύο εγκαταστάσεις ή το 20 % των εγκαταστάσεων του δικτύου, ανάλογα με το ποιο είναι μεγαλύτερο, από τις οποίες το φορτίο ή το ταχυδρομείο αποστέλλεται στην/στις εγκατάσταση/-εις που αναφέρονται στο σημείο i), και

                                                                  iii)

                                                                  όλες οι εγκαταστάσεις που βρίσκονται σε τρίτες χώρες που απαριθμούνται στο προσάρτημα 6-Θ του παραρτήματος της απόφασης Ε(2010) 774 της Επιτροπής.

                                                Προκειμένου να διατηρήσει το δίκτυο τον ορισμό του εγκεκριμένου μεταφορικού γραφείου με επικύρωση αεροπορικής ασφάλειας της ΕΕ για όλες τις εγκαταστάσεις του δικτύου που δεν έχουν επικυρωθεί έως τις 30 Ιουνίου 2018 το αργότερο, κάθε έτος μετά το έτος που δόθηκε ο ορισμός, τουλάχιστον δύο ακόμη εγκαταστάσεις ή το 20 % των εγκαταστάσεων, ανάλογα με το ποιο είναι μεγαλύτερο, από τις οποίες το φορτίο ή το ταχυδρομείο αποστέλλεται στην/στις εγκατάσταση/-σεις που αναφέρονται στο στοιχείο γ) σημείο i). υποβάλλονται σε επικύρωση αεροπορικής ασφάλειας της ΕΕ μέχρι να επικυρωθούν όλες οι εγκαταστάσεις.
                                          Ο επικυρωτής αεροπορικής ασφάλειας της ΕΕ καταρτίζει χρονοδιάγραμμα με σειρά προτεραιότητας των εγκαταστάσεων που πρόκειται να επικυρωθούν κάθε έτος, οι οποίες επιλέγονται με τυχαία δειγματοληψία. Το χρονοδιάγραμμα καταρτίζεται ανεξάρτητα από τον φορέα εκμετάλλευσης του δικτύου και δεν επιτρέπεται να τροποποιηθεί από τον εν λόγω φορέα. Το χρονοδιάγραμμα αυτό αποτελεί αναπόσπαστο μέρος της έκθεσης επικύρωσης με βάση την οποία το δίκτυο ορίσθηκε ως εγκεκριμένο μεταφορικό γραφείο τρίτης χώρας επικυρωμένο ως προς την αεροπορική ασφάλεια της ΕΕ.
                                          Όταν μια εγκατάσταση του δικτύου υποβληθεί σε επικύρωση ως προς την αεροπορική ασφάλεια της ΕΕ, θεωρείται εγκεκριμένο μεταφορικό γραφείο επικυρωμένο ως προς την αεροπορική ασφάλεια της ΕΕ σύμφωνα με το σημείο 6.8.4.2 στοιχείο α).

                                          6.8.4.5.

                                          Εάν για μια εγκατάσταση του δικτύου αναφερόμενη στο σημείο 6.8.4.4 στοιχείο γ) ii) από την επικύρωση αεροπορικής ασφάλειας της ΕΕ συνάγεται ότι η εγκατάσταση δεν πληροί τους στόχους που περιέχει ο κατάλογος του 6-Γ2, το φορτίο και το ταχυδρομείο από την εγκατάσταση αυτή υποβάλλονται σε έλεγχο ασφαλείας σε επικυρωμένη εγκατάσταση σύμφωνα με το σημείο 6.8.4.2 στοιχείο α) μέχρι να επιβεβαιωθεί με επικύρωση αεροπορικής ασφάλειας της ΕΕ η συμμόρφωση με τους στόχους του καταλόγου.

                                          6.8.4.6.

                                          Τα σημεία 6.8.4.4 έως 6.8.4.6 παύουν να ισχύουν την 30ή Ιουνίου 2018.».

                  6.

                  Το προσάρτημα 6-Β τροποποιείται ως εξής:

                              α)

                              πριν από την ενότητα «Εισαγωγή» παρεμβάλλεται η ακόλουθη παράγραφος:
                              «Εάν είστε κάτοχος πιστοποιητικού ΕξΟΦ που αναφέρεται στα στοιχεία β) ή γ) του άρθρου 14α παράγραφος 1 του κανονισμού (ΕΟΚ) αριθ. 2454/93 (τα αποκαλούμενα πιστοποιητικά “AEOF” και “AEOS”) και εάν η εγκατάσταση για την οποία ζητείτε να λάβετε την ιδιότητα γνωστού αποστολέα έχει εξεταστεί επιτυχώς από τις τελωνειακές αρχές σε ημερομηνία όχι ενωρίτερα από 3 έτη πριν από την ημερομηνία αίτησης απόκτησης της ιδιότητας γνωστού αποστολέα, είναι απαραίτητο να συμπληρώσετε και να υπογραφεί από τον νόμιμο εκπρόσωπο της εταιρείας σας το μέρος 1, σχετικά με τον οργανισμό και τις αρμοδιότητες, καθώς και τη δήλωση δεσμεύσεων του “Καταλόγου επικύρωσης γνωστών αποστολέων” που περιέχει το προσάρτημα 6-Γ.»·

                              β)

                              η ενότητα «Οργανισμός και αρμοδιότητες» αντικαθίσταται από το ακόλουθο κείμενο:

                                 «Οργανισμός και αρμοδιότητες

                              Θα σας ζητηθεί να παράσχετε λεπτομερή στοιχεία σχετικά με τον οργανισμό σας (επωνυμία, αριθμός ΑΦΜ ή αριθμός εμπορικού επιμελητηρίου ή αριθμός μητρώου εταιρείας, εάν υπάρχει, αριθμός πιστοποιητικού ΕξΟΦ και ημερομηνία της τελευταίας εξέτασης της συγκεκριμένης εγκατάστασης από τις τελωνειακές αρχές, κατά περίπτωση), διεύθυνση της εγκατάστασης που πρόκειται να υποβληθεί σε επικύρωση και κύρια διεύθυνση του οργανισμού (εάν διαφέρει από αυτήν της εγκατάστασης που πρόκειται να υποβληθεί σε επικύρωση). Απαιτούνται η ημερομηνία της προηγούμενης επίσκεψης επικύρωσης και ο τελευταίος μοναδικός αλφαριθμητικός αναγνωριστικός κωδικός (εάν εφαρμόζεται), όπως και η φύση της επιχειρηματικής δραστηριότητας, ο αριθμός εργαζομένων στην εγκατάσταση κατά προσέγγιση, το ονοματεπώνυμο και η επαγγελματική θέση του αρμόδιου για την ασφάλεια του αεροπορικού φορτίου/αεροπορικού ταχυδρομείου και τα στοιχεία επικοινωνίας.».

                  7.

                  Στο προσάρτημα 6-Γ, το μέρος 1 αντικαθίσταται από το ακόλουθο κείμενο:
                  «Μέρος 1: Οργανισμός και αρμοδιότητες

                                          1.1.

                                          Ημερομηνία διενέργειας της διαδικασίας επικύρωσης*

                              ηη/μμ/εεεε

                                          1.2.

                                          Ημερομηνία της προηγούμενης επικύρωσης και μοναδικός αναγνωριστικός κωδικός, εάν εφαρμόζεται

                              ηη/μμ/εεεε

                              Μοναδικό αναγνωριστικό

                                          1.3.

                                          Επωνυμία του προς επικύρωση οργανισμού*

                              Επωνυμία
                              ΑΦΜ/αριθμός εμπορικού επιμελητηρίου/αριθμός μητρώου εταιρείας (κατά περίπτωση)

                                          1.4.

                                          Πληροφορίες σχετικά με τα πιστοποιητικά AEOF ή AEOS, κατά περίπτωση

                              Αριθμός πιστοποιητικού ΕξΟΦ:

                              Ημερομηνία κατά την οποία οι τελωνειακές αρχές εξέτασαν τελευταία φορά τη συγκεκριμένη εγκατάσταση

                                          1.5.

                                          Διεύθυνση της προς επικύρωση εγκατάστασης*

                              Αριθμός/Μονάδα/Κτίριο

                              Οδός

                              Πόλη

                              Ταχυδρομικός κωδικός

                              Χώρα

                                          1.6.

                                          Κύρια διεύθυνση του φορέα (εάν είναι διαφορετική από αυτήν της προς επικύρωση εγκατάστασης, υπό την προϋπόθεση ότι βρίσκεται στην ίδια χώρα)

                              Αριθμός/Μονάδα/Κτίριο

                              Οδός

                              Πόλη

                              Ταχυδρομικός κωδικός

                              Χώρα

                                          1.7.

                                          Φύση της/των επιχειρηματικής/-ών δραστηριότητας/-ων — είδη διεκπεραιούμενου φορτίου

                                          1.8.

                                          Είναι ο υποψήφιος υπεύθυνος για:

                                          α)

                                          την παραγωγή

                                          β)

                                          τη συσκευασία

                                          γ)

                                          την αποθήκευση

                                          δ)

                                          την αποστολή

                                          ε)

                                          άλλη δραστηριότητα, να προσδιοριστεί

                                          1.9.

                                          Αριθμός εργαζομένων στην εγκατάσταση, κατά προσέγγιση

                                          1.10.

                                          Ονοματεπώνυμο και ιεραρχική θέση του υπεύθυνου για την ασφάλεια αεροπορικού φορτίου/αεροπορικού ταχυδρομείου*

                              Ονοματεπώνυμο

                              Ιεραρχική θέση

                                          1.11.

                                          Τηλεφωνικός αριθμός επικοινωνίας

                              Αριθ. τηλεφώνου

                                          1.12.

                                          Διεύθυνση ηλεκτρονικού ταχυδρομείου *

                              Διεύθυνση ηλεκτρονικού ταχυδρομείου»

                  8.

                  Στο προσάρτημα 6-E, η έβδομη περίπτωση της δεύτερης παραγράφου αντικαθίσταται από το ακόλουθο κείμενο:

                              «—

                              Η μεταφορά δεν ανατίθεται υπεργολαβικά σε τρίτο, εκτός εάν το τρίτο μέρος:

                                          α)

                                          έχει συμφωνία μεταφοράς με εγκεκριμένο μεταφορικό γραφείο, γνωστό αποστολέα ή συμβεβλημένο αποστολέα που είναι αρμόδιος για τη μεταφορά [ίδια ονομασία με το ανωτέρω], ή

                                          β)

                                          έχει εγκριθεί ή πιστοποιηθεί από την αρμόδια αρχή, ή

                                          γ)

                                          έχει συμφωνία μεταφοράς με τον κάτωθι υπογεγραμμένο μεταφορέα, η οποία απαιτεί από το τρίτο μέρος να μην αναθέτει εργασίες υπεργολαβικά σε άλλο μέρος και να εφαρμόζει τις διαδικασίες ασφάλειας που περιέχονται στην παρούσα δήλωση. Ο κάτωθι υπογεγραμμένος μεταφορέας διατηρεί την πλήρη ευθύνη για ολόκληρη τη μεταφορά εξ ονόματος του εγκεκριμένου μεταφορικού γραφείου, του γνωστού αποστολέα ή του συμβεβλημένου αποστολέα, και».

                  9.

                  Το προσάρτημα 6-ΣΤ αντικαθίσταται από το ακόλουθο κείμενο:

                     «ΠΡΟΣΑΡΤΗΜΑ 6-ΣΤ
                     ΦΟΡΤΙΟ ΚΑΙ ΤΑΧΥΔΡΟΜΕΙΟ
                     6-ΣΤi

                        ΤΡΙΤΕΣ ΧΩΡΕΣ, ΚΑΘΩΣ ΚΑΙ ΑΛΛΕΣ ΧΩΡΕΣ ΚΑΙ ΕΔΑΦΗ ΣΤΑ ΟΠΟΙΑ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΗΣ ΕΝ ΛΟΓΩ ΣΥΝΘΗΚΗΣ ΚΑΙ ΤΩΝ ΟΠΟΙΩΝ ΤΑ ΠΡΟΤΥΠΑ ΑΣΦΑΛΕΙΑΣ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΑ ΤΩΝ ΚΟΙΝΩΝ ΒΑΣΙΚΩΝ ΠΡΟΤΥΠΩΝ

                     6-ΣΤii

                        ΟΙ ΤΡΊΤΕΣ ΧΏΡΕΣ, ΚΑΘΏΣ ΚΑΙ ΆΛΛΕΣ ΧΏΡΕΣ ΚΑΙ ΕΔΆΦΗ ΣΤΑ ΟΠΟΊΑ, ΣΎΜΦΩΝΑ ΜΕ ΤΟ ΆΡΘΡΟ 355 ΤΗΣ ΣΥΝΘΉΚΗΣ ΓΙΑ ΤΗ ΛΕΙΤΟΥΡΓΊΑ ΤΗΣ ΕΥΡΩΠΑΪΚΉΣ ΈΝΩΣΗΣ, ΔΕΝ ΕΦΑΡΜΌΖΕΤΑΙ Ο ΤΊΤΛΟΣ VI ΤΗΣ ΕΝ ΛΌΓΩ ΣΥΝΘΉΚΗΣ, ΓΙΑ ΤΑ ΟΠΟΊΑ ΔΕΝ ΑΠΑΙΤΕΊΤΑΙ ΚΑΘΟΡΙΣΜΌΣ ACC3 ΑΝΑΦΈΡΟΝΤΑΙ ΣΕ ΧΩΡΙΣΤΉ ΑΠΌΦΑΣΗ ΤΗΣ ΕΠΙΤΡΟΠΉΣ.

                     6-ΣΤiii

                        ΔΡΑΣΤΗΡΙΟΤΗΤΕΣ ΕΠΙΚΥΡΩΣΗΣ ΤΡΙΤΩΝ ΧΩΡΩΝ, ΚΑΘΩΣ ΚΑΙ ΑΛΛΩΝ ΧΩΡΩΝ ΚΑΙ ΕΔΑΦΩΝ ΣΤΑ ΟΠΟΙΑ, ΣΥΜΦΩΝΑ ΜΕ ΤΟ ΑΡΘΡΟ 355 ΤΗΣ ΣΥΝΘΗΚΗΣ ΓΙΑ ΤΗ ΛΕΙΤΟΥΡΓΙΑ ΤΗΣ ΕΥΡΩΠΑΪΚΗΣ ΕΝΩΣΗΣ, ΔΕΝ ΕΦΑΡΜΟΖΕΤΑΙ Ο ΤΙΤΛΟΣ VI ΤΗΣ ΕΝ ΛΟΓΩ ΣΥΝΘΗΚΗΣ, ΠΟΥ ΑΝΑΓΝΩΡΙΖΟΝΤΑΙ ΩΣ ΙΣΟΔΥΝΑΜΕΣ ΤΗΣ ΕΠΙΚΥΡΩΣΗΣ ΑΕΡΟΠΟΡΙΚΗΣ ΑΣΦΑΛΕΙΑΣ ΤΗΣ ΕΕ».

                  10.

                  Το κεφάλαιο 8 τροποποιείται ως εξής:

                              α)

                              το σημείο 8.0.4 αντικαθίσταται από το ακόλουθο κείμενο:

                                          «8.0.4.

                                          Ο κατάλογος των απαγορευμένων αντικειμένων σε προμήθειες πτήσης είναι ίδιος με τον κατάλογο του προσαρτήματος 1-Α. Ο χειρισμός των απαγορευμένων αντικειμένων γίνεται σύμφωνα με το σημείο 1.6»·

                              β)

                              το σημείο 8.1.4 αντικαθίσταται από το ακόλουθο κείμενο από την 1η Μαρτίου 2015:
                              «8.1.4.   Καθορισμός γνωστών προμηθευτών

                              8.1.4.1.   Κάθε φορέας (“προμηθευτής”) που διασφαλίζει τις διαδικασίες ασφάλειας που αναφέρονται στο σημείο 8.1.5 και παραδίδει προμήθειες πτήσης, όχι όμως απευθείας σε αεροσκάφη, εγκρίνεται ως γνωστός προμηθευτής από τον φορέα στον οποίο παραδίδει προμήθειες (“φορέας καθορισμού”). Αυτό δεν ισχύει για εγκεκριμένο προμηθευτή.
                              8.1.4.2.   Ο προμηθευτής, για να ορισθεί ως γνωστός προμηθευτής, πρέπει να υποβάλλει στον φορέα καθορισμού:

                                          α)

                                          τη “δήλωση δεσμεύσεων — γνωστού προμηθευτή προμηθειών πτήσης” του προσαρτήματος 8-B. Η εν λόγω δήλωση υπογράφεται από τον νόμιμο εκπρόσωπο· και

                                          β)

                                          το πρόγραμμα ασφάλειας που καλύπτει τις διαδικασίες ασφάλειας που αναφέρονται στο σημείο 8.1.5.

                                    8.1.4.3.   Όλοι οι γνωστοί προμηθευτές πρέπει να εγκρίνονται βάσει επικυρώσεων που επαληθεύουν:

                                          α)

                                          τη συνάφεια και την πληρότητα του προγράμματος ασφάλειας σε σχέση με το σημείο 8.1.5 και

                                          β)

                                          την εφαρμογή του προγράμματος ασφάλειας χωρίς ελλείψεις.

                                    Εάν η αρμόδια αρχή ή ο φορέας καθορισμού κρίνει ότι ο γνωστός προμηθευτής δεν συμμορφώνεται πλέον με τις απαιτήσεις του σημείου 8.1.5, ο φορέας καθορισμού τού αφαιρεί αμέσως την ιδιότητα του γνωστού προμηθευτή.
                              8.1.4.4.   Η αρμόδια αρχή καθορίζει στο οικείο εθνικό πρόγραμμα ασφάλειας της πολιτικής αεροπορίας, όπως αναφέρεται στο άρθρο 10 του κανονισμού (ΕΚ) αριθ. 300/2008, εάν οι επικυρώσεις του προγράμματος ασφάλειας και της εφαρμογής του πραγματοποιούνται από επιθεωρητή ασφαλείας της αρμόδιας αρχής, επικυρωτή αεροπορικής ασφάλειας της ΕΕ ή πρόσωπο που ενεργεί για λογαριασμό του φορέα καθορισμού το οποίο έχει οριστεί και εκπαιδευτεί για τον συγκεκριμένο σκοπό.
                              Οι επικυρώσεις πρέπει να αρχειοθετούνται και, εάν δεν ορίζεται διαφορετικά στη συγκεκριμένη νομοθεσία, να εκτελούνται πριν από την έγκριση και, στη συνέχεια, να επαναλαμβάνονται κάθε 2 έτη.
                              Εάν η επικύρωση δεν πραγματοποιείται από πρόσωπο που ενεργεί για λογαριασμό του φορέα καθορισμού, κάθε σχετικό αρχείο πρέπει να τίθεται στη διάθεση του εν λόγω φορέα.
                              8.1.4.5.   Η επικύρωση της εφαρμογής του προγράμματος ασφάλειας που επιβεβαιώνει την απουσία ελλείψεων συνίσταται:

                                          α)

                                          είτε σε επιτόπια επίσκεψη στον προμηθευτή κάθε 2 έτη

                                          β)

                                          είτε σε τακτικούς ελέγχους κατά την παραλαβή των προμηθειών που παραδίδονται από γνωστό προμηθευτή, ξεκινώντας μετά την έγκριση, στους οποίους περιλαμβάνονται:

                                                      —

                                                      επαλήθευση ότι το πρόσωπο που παραδίδει τις προμήθειες για λογαριασμό του γνωστού προμηθευτή έλαβε την κατάλληλη εκπαίδευση και

                                                      —

                                                      επαλήθευση ότι οι προμήθειες έχουν ασφαλιστεί κατάλληλα και

                                                      —

                                                      έλεγχος ασφάλειας των προμηθειών κατά τον ίδιο τρόπο με τις προμήθειες που προέρχονται από άγνωστο προμηθευτή.

                                                Οι εν λόγω έλεγχοι πρέπει να είναι μη προβλέψιμοι και να εκτελούνται τουλάχιστον κάθε τρεις μήνες ή στο 20 % των παραδόσεων του γνωστού προμηθευτή στον φορέα καθορισμού.

                                    Η επιλογή β) μπορεί να χρησιμοποιείται μόνον εάν η αρμόδια αρχή έχει ορίσει στο οικείο εθνικό πρόγραμμα ασφάλειας πολιτικής αεροπορίας ότι η επικύρωση πραγματοποιείται από πρόσωπο που ενεργεί για λογαριασμό του φορέα καθορισμού.
                              8.1.4.6.   Οι μέθοδοι που εφαρμόζονται και οι διαδικασίες που πρέπει να ακολουθούνται κατά τη διάρκεια και μετά τον καθορισμό ορίζονται στο πρόγραμμα ασφάλειας του φορέα καθορισμού.
                              8.1.4.7.   Ο φορέας καθορισμού τηρεί:

                                          α)

                                          κατάλογο όλων των γνωστών προμηθευτών που έχει εγκρίνει, στον οποίο αναφέρεται η ημερομηνία λήξης της έγκρισης και

                                          β)

                                          την υπογεγραμμένη δήλωση, αντίγραφο του προγράμματος ασφάλειας και τυχόν εκθέσεις όπου καταγράφεται η εφαρμογή του εν λόγω προγράμματος για κάθε γνωστό προμηθευτή, για τουλάχιστον 6 μήνες μετά τη λήξη της έγκρισής τους.

                                    Εφόσον ζητηθεί, αυτά τα έγγραφα τίθενται στη διάθεση της αρμόδιας αρχής για σκοπούς παρακολούθησης της συμμόρφωσης.».

                  11.

                  Το κεφάλαιο 9 τροποποιείται ως εξής:

                              α)

                              το σημείο 9.0.4 αντικαθίσταται από το ακόλουθο κείμενο:

                                          «9.0.4.

                                          Ο κατάλογος των απαγορευμένων αντικειμένων σε προμήθειες αερολιμένα είναι ίδιος με τον κατάλογο του προσαρτήματος 1-Α. Ο χειρισμός των απαγορευμένων αντικειμένων γίνεται σύμφωνα με το σημείο 1.6»·

                              β)

                              το σημείο 9.1.3 αντικαθίσταται από το ακόλουθο κείμενο από την 1η Μαρτίου 2015:
                              «9.1.3.   Καθορισμός γνωστών προμηθευτών

                              9.1.3.1.   Κάθε φορέας (“προμηθευτής”) που διασφαλίζει τις διαδικασίες ασφάλειας που αναφέρονται στο σημείο 9.1.4 και παραδίδει προμήθειες αερολιμένα εγκρίνεται ως γνωστός προμηθευτής από τον φορέα εκμετάλλευσης αερολιμένα.
                              9.1.3.2.   Ο προμηθευτής, για να ορισθεί ως γνωστός προμηθευτής, πρέπει να υποβάλλει στον φορέα εκμετάλλευσης αερολιμένα:

                                          α)

                                          τη “δήλωση δεσμεύσεων — γνωστού προμηθευτή αερολιμένα” του προσαρτήματος 9-Α. Η εν λόγω δήλωση υπογράφεται από τον νόμιμο εκπρόσωπο· και

                                          β)

                                          το πρόγραμμα ασφάλειας που καλύπτει τις διαδικασίες ασφάλειας που αναφέρονται στο σημείο 9.1.4.

                                    9.1.3.3.   Όλοι οι γνωστοί προμηθευτές πρέπει να εγκρίνονται βάσει επικυρώσεων που επαληθεύουν:

                                          α)

                                          τη συνάφεια και την πληρότητα του προγράμματος ασφάλειας σε σχέση με το σημείο 9.1.4 και

                                          β)

                                          την εφαρμογή του προγράμματος ασφάλειας χωρίς ελλείψεις.

                                    Εάν η αρμόδια αρχή ή ο φορέας εκμετάλλευσης αερολιμένα κρίνει ότι ο γνωστός προμηθευτής δεν συμμορφώνεται πλέον με τις απαιτήσεις του σημείου 9.1.4, ο φορέας εκμετάλλευσης αερολιμένα τού αφαιρεί αμέσως την ιδιότητα του γνωστού προμηθευτή.
                              9.1.3.4.   Η αρμόδια αρχή καθορίζει στο οικείο εθνικό πρόγραμμα ασφάλειας της πολιτικής αεροπορίας, όπως αναφέρεται στο άρθρο 10 του κανονισμού (ΕΚ) αριθ. 300/2008, εάν οι επικυρώσεις του προγράμματος ασφάλειας και της εφαρμογής του πραγματοποιούνται από επιθεωρητή ασφαλείας της αρμόδιας αρχής, επικυρωτή αεροπορικής ασφάλειας της ΕΕ ή πρόσωπο που ενεργεί για λογαριασμό του φορέα εκμετάλλευσης αερολιμένα το οποίο έχει οριστεί και εκπαιδευτεί για τον συγκεκριμένο σκοπό.
                              Οι επικυρώσεις πρέπει να αρχειοθετούνται και, εάν δεν ορίζεται διαφορετικά στη συγκεκριμένη νομοθεσία, να εκτελούνται πριν από την έγκριση και, στη συνέχεια, να επαναλαμβάνονται κάθε 2 έτη.
                              Εάν η επικύρωση δεν πραγματοποιείται από πρόσωπο που ενεργεί για λογαριασμό του φορέα εκμετάλλευσης αερολιμένα, κάθε σχετικό αρχείο πρέπει να τίθεται στη διάθεση του εν λόγω φορέα.
                              9.1.3.5.   Η επικύρωση της εφαρμογής του προγράμματος ασφάλειας που επιβεβαιώνει την απουσία ελλείψεων συνίσταται:

                                          α)

                                          είτε σε επιτόπια επίσκεψη στον προμηθευτή κάθε 2 έτη·

                                          β)

                                          είτε σε τακτικούς ελέγχους κατά την είσοδο σε αυστηρά ελεγχόμενες περιοχές ασφάλειας προμηθειών που παραδίδονται από γνωστό προμηθευτή, ξεκινώντας μετά την έγκριση, στους οποίους περιλαμβάνονται:

                                                      —

                                                      επαλήθευση ότι το πρόσωπο που παραδίδει τις προμήθειες για λογαριασμό του γνωστού προμηθευτή έλαβε την κατάλληλη εκπαίδευση και

                                                      —

                                                      επαλήθευση ότι οι προμήθειες έχουν ασφαλιστεί κατάλληλα και

                                                      —

                                                      έλεγχος ασφάλειας των προμηθειών κατά τον ίδιο τρόπο με τις προμήθειες που προέρχονται από άγνωστο προμηθευτή.

                                                Οι εν λόγω έλεγχοι πρέπει να είναι μη προβλέψιμοι και να εκτελούνται τουλάχιστον κάθε τρεις μήνες ή στο 20 % των παραδόσεων του γνωστού προμηθευτή στον φορέα εκμετάλλευσης αερολιμένα.

                                    Η επιλογή β) μπορεί να χρησιμοποιείται μόνον εάν η αρμόδια αρχή έχει ορίσει στο οικείο εθνικό πρόγραμμα ασφάλειας πολιτικής αεροπορίας ότι η επικύρωση πραγματοποιείται από πρόσωπο που ενεργεί για λογαριασμό του φορέα εκμετάλλευσης αερολιμένα.
                              9.1.3.6.   Οι μέθοδοι που εφαρμόζονται και οι διαδικασίες που πρέπει να ακολουθούνται κατά τη διάρκεια και μετά τον καθορισμό ορίζονται στο πρόγραμμα ασφάλειας του φορέα εκμετάλλευσης αερολιμένα.
                              9.1.3.7.   Ο φορέας εκμετάλλευσης αερολιμένα τηρεί:

                                          α)

                                          κατάλογο όλων των γνωστών προμηθευτών που έχει εγκρίνει, στον οποίο αναφέρεται η ημερομηνία λήξης της έγκρισης και

                                          β)

                                          την υπογεγραμμένη δήλωση, αντίγραφο του προγράμματος ασφάλειας και τυχόν εκθέσεις όπου καταγράφεται η εφαρμογή του εν λόγω προγράμματος για κάθε γνωστό προμηθευτή, για τουλάχιστον 6 μήνες μετά τη λήξη της έγκρισής τους.

                                    Εφόσον ζητηθεί, αυτά τα έγγραφα τίθενται στη διάθεση της αρμόδιας αρχής για σκοπούς παρακολούθησης της συμμόρφωσης.».

                  12.

                  Το κεφάλαιο 12 τροποποιείται ως εξής:

                              α)

                              το σημείο 12.4.2 «Πρότυπα για EDS» αντικαθίσταται από το ακόλουθο κείμενο:
                              «12.4.2.   Πρότυπα για EDS

                              12.4.2.1.   Όλα τα EDS που έχουν εγκατασταθεί πριν από την 1η Σεπτεμβρίου 2014 πληρούν τουλάχιστον το πρότυπο 2.
                              12.4.2.2.   Το πρότυπο 2 λήγει την 1η Σεπτεμβρίου 2020.
                              12.4.2.3.   Η αρμόδια αρχή μπορεί να επιτρέψει EDS του προτύπου 2 που έχουν εγκατασταθεί από 1ης Ιανουαρίου 2011 έως 1ης Σεπτεμβρίου 2014 να συνεχίσουν να χρησιμοποιούνται το αργότερο έως την 1η Σεπτεμβρίου 2022.
                              12.4.2.4.   Η αρμόδια αρχή ενημερώνει την Επιτροπή όταν χορηγεί άδεια για συνέχιση της χρήσης EDS του προτύπου 2 μετά την 1η Σεπτεμβρίου 2020.
                              12.4.2.5.   Όλα τα EDS που εγκαθίστανται μετά την 1η Σεπτεμβρίου 2014 πληρούν το πρότυπο 3.
                              12.4.2.6.   Όλα τα EDS πληρούν το πρότυπο 3 μετά την 1η Σεπτεμβρίου 2020 το αργότερο, εκτός εάν εφαρμόζεται το σημείο 12.4.2.3.».

                              β)

                              Ο κατάλογος προσαρτημάτων μετά το σημείο 12.11 αντικαθίσταται από το ακόλουθο κείμενο:

                                 «ΠΡΟΣΑΡΤΗΜΑ 12-Α
                                 Λεπτομερείς διατάξεις σχετικά με τις απαιτήσεις για τις επιδόσεις των πυλών ανίχνευσης μεταλλικών αντικειμένων (WTMD) καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Β

                                 Λεπτομερείς διατάξεις σχετικά με τις απαιτήσεις για τις επιδόσεις των συστημάτων ανίχνευσης εκρηκτικών (EDS) καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Γ

                                 Λεπτομερείς διατάξεις σχετικά με τις απαιτήσεις για τις επιδόσεις του εξοπλισμού που χρησιμοποιείται για τον έλεγχο ασφάλειας υγρών, αερολυμάτων και πηκτωμάτων (LAGS) καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Δ

                                 Λεπτομερείς διατάξεις σχετικά με τις απαιτήσεις για τις επιδόσεις των σκύλων ανίχνευσης εκρηκτικών (EDD) καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Ε

                                 Λεπτομερείς διατάξεις σχετικά με τις διαδικασίες έγκρισης σκύλων ανίχνευσης εκρηκτικών καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-ΣΤ

                                 Λεπτομερείς διατάξεις σχετικά με τις περιοχές δοκιμασιών και τις συνθήκες δοκιμασιών για την έγκριση σκύλων ανίχνευσης εκρηκτικών καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Ζ

                                 Λεπτομερείς διατάξεις σχετικά με τις απαιτήσεις ποιοτικού ελέγχου για σκύλους ανίχνευσης εκρηκτικών καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Η

                                 Λεπτομερείς διατάξεις σχετικά με τους “Σκύλους ανίχνευσης εκρηκτικών με ελεύθερη περιπολία (free running) — Πρότυπα για τη μεθοδολογία ανάπτυξης” καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Θ

                                 Λεπτομερείς διατάξεις σχετικά με τους “Σκύλους ανίχνευσης εκρηκτικών εξ αποστάσεως με όσφρηση — Πρότυπα για τη μεθοδολογία ανάπτυξης” καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-Ι

                                 Λεπτομερείς διατάξεις σχετικά με τις απαιτήσεις για τις επιδόσεις του εξοπλισμού ανίχνευσης μετάλλων (MDE) καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-ΙΑ

                                 Λεπτομερείς διατάξεις σχετικά με τις απαιτήσεις για τις επιδόσεις των σαρωτών ασφάλειας καθορίζονται σε χωριστή απόφαση της Επιτροπής.

                                    ΠΡΟΣΑΡΤΗΜΑ 12-ΙΒ

                                 Λεπτομερείς διατάξεις σχετικά με τις απαιτήσεις για τις επιδόσεις του εξοπλισμού ανίχνευσης ιχνών εκρηκτικών καθορίζονται σε χωριστή απόφαση της Επιτροπής.»


title: Εκτελεστικός κανονισμός (ΕΕ) 2016/2121 της Επιτροπής, της 2ας Δεκεμβρίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               3.12.2016

               EL

               Επίσημη Εφημερίδα της Ευρωπαϊκής Ένωσης

               L 329/73

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2121 ΤΗΣ ΕΠΙΤΡΟΠΉΣ
   της 2ας Δεκεμβρίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Δεκεμβρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  CL

                  115,2

                  MA

                  94,5

                  TN

                  200,0

                  TR

                  118,4

                  ZZ

                  132,0

                  0707 00 05

                  EG

                  191,7

                  MA

                  79,2

                  TR

                  154,7

                  ZZ

                  141,9

                  0709 93 10

                  MA

                  99,5

                  TR

                  145,0

                  ZZ

                  122,3

                  0805 10 20

                  TR

                  62,2

                  ZA

                  59,7

                  ZZ

                  61,0

                  0805 20 10

                  MA

                  63,7

                  TR

                  71,7

                  ZZ

                  67,7

                  0805 20 30 , 0805 20 50 , 0805 20 70 , 0805 20 90

                  JM

                  114,6

                  MA

                  63,3

                  PE

                  95,4

                  TR

                  82,6

                  ZZ

                  89,0

                  0805 50 10

                  TR

                  80,5

                  ZZ

                  80,5

                  0808 10 80

                  US

                  100,7

                  ZA

                  164,3

                  ZZ

                  132,5

                  0808 30 90

                  CN

                  98,6

                  TR

                  126,8

                  ZZ

                  112,7

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/933 της Επιτροπής, της 17ης Ιουνίου 2015, σχετικά με τον καθορισμό των συντελεστών κατανομής που εφαρμόζονται στις ποσότητες τις οποίες αφορούν οι αιτήσεις έκδοσης πιστοποιητικών εισαγωγής που έχουν υποβληθεί από τις 5 έως τις 12 Ιουνίου 2015 στο πλαίσιο των δασμολογικών ποσοστώσεων οι οποίες ανοίχθηκαν με τον εκτελεστικό κανονισμό (ΕΕ) αριθ. 416/2014 για ορισμένα σιτηρά καταγωγής Ουκρανίας

text:
               18.6.2015

               EL

               Επίσημη Εφημερίδα της Ευρωπαϊκής Ένωσης

               L 151/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/933 ΤΗΣ ΕΠΙΤΡΟΠΉΣ
   της 17ης Ιουνίου 2015
   σχετικά με τον καθορισμό των συντελεστών κατανομής που εφαρμόζονται στις ποσότητες τις οποίες αφορούν οι αιτήσεις έκδοσης πιστοποιητικών εισαγωγής που έχουν υποβληθεί από τις 5 έως τις 12 Ιουνίου 2015 στο πλαίσιο των δασμολογικών ποσοστώσεων οι οποίες ανοίχθηκαν με τον εκτελεστικό κανονισμό (ΕΕ) αριθ. 416/2014 για ορισμένα σιτηρά καταγωγής Ουκρανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188 παράγραφοι 1 και 3,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) αριθ. 416/2014 της Επιτροπής (2) ανοίχθηκαν δασμολογικές ποσοστώσεις εισαγωγής για ορισμένα σιτηρά καταγωγής Ουκρανίας.

               (2)

               Στο άρθρο 1 παράγραφος 1 του εκτελεστικού κανονισμού (ΕΕ) αριθ. 416/2014 καθορίζεται, για την περίοδο από 1 Ιανουαρίου 2015 έως 31 Δεκεμβρίου 2015, η ποσότητα της ποσόστωσης με αύξοντα αριθμό 09.4306 σε 950 000 τόνους.

               (3)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από τις 5 Ιουνίου 2015 στις 13:00, ώρα Βρυξελλών, έως τις 12 Ιουνίου 2015 στις 13:00, ώρα Βρυξελλών, για την ποσόστωση με αύξοντα αριθμό 09.4306, υπερβαίνουν τις διαθέσιμες ποσότητες. Ως εκ τούτου, κρίνεται σκόπιμο να προσδιοριστεί σε ποιον βαθμό μπορούν να εκδοθούν τα πιστοποιητικά εισαγωγής, με τον καθορισμό συντελεστή κατανομής που πρέπει να εφαρμόζεται στις αιτούμενες ποσότητες για τη σχετική ποσόστωση, ο οποίος υπολογίζεται βάσει του άρθρου 7 παράγραφος 2 του κανονισμού (ΕΚ) αριθ. 1301/2006 της Επιτροπής (3).

               (4)

               Κρίνεται επίσης σκόπιμο να μην εκδίδονται πλέον πιστοποιητικά εισαγωγής για τη δασμολογική ποσόστωση με αύξοντα αριθμό 09.4306, που αναφέρεται στον εκτελεστικό κανονισμό (ΕΕ) αριθ. 416/2014 για την τρέχουσα περίοδο ποσόστωσης.

               (5)

               Για να εξασφαλιστεί η αποτελεσματικότητα του μέτρου, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Στις ποσότητες τις οποίες αφορούν οι αιτήσεις έκδοσης πιστοποιητικών εισαγωγής στο πλαίσιο της ποσόστωσης με αύξοντα αριθμό 09.4306 που αναφέρεται στο παράρτημα του εκτελεστικού κανονισμού (ΕΕ) αριθ. 416/2014, οι οποίες έχουν υποβληθεί από τις 5 Ιουνίου 2015 στις 13:00, ώρα Βρυξελλών έως τις 12 Ιουνίου 2015 στις 13:00, ώρα Βρυξελλών, εφαρμόζεται συντελεστής κατανομής 39,550366 % για τις αιτήσεις που έχουν υποβληθεί στο πλαίσιο της δασμολογικής ποσόστωσης με αύξοντα αριθμό 09.4306.
   2.   Η υποβολή νέων αιτήσεων έκδοσης πιστοποιητικών, στο πλαίσιο της ποσόστωσης με αύξοντα αριθμό 09.4306, που αναφέρεται στο παράρτημα του εκτελεστικού κανονισμού (ΕΕ) αριθ. 416/2014, αναστέλλεται από τις 12 Ιουνίου 2015 στις 13:00, ώρα Βρυξελλών, για την τρέχουσα περίοδο ποσόστωσης.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Ιουνίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Εκτελεστικός κανονισμός (ΕΕ) αριθ. 416/2014 της Επιτροπής, της 23ης Απριλίου 2014, σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας (ΕΕ L 121 της 24.4.2014, σ. 53).

      (3)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).


title: Εκτελεστικός κανονισμός (ΕΕ) 2016/1321 της Επιτροπής, της 26ης Ιουλίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
                  3.8.2016

                  EL

                  Επίσημη Εφημερίδα της Ευρωπαϊκής Ένωσης

                  L 209/4

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1321 ΤΗΣ ΕΠΙΤΡΟΠΉΣ
      της 26ης Ιουλίου 2016
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:

                  (1)

                  Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

                  (2)

                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

                  (3)

                  Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.

                  (4)

                  Είναι σκόπιμο να μπορούν, για ορισμένο χρονικό διάστημα, οι δεσμευτικές δασμολογικές πληροφορίες οι οποίες εκδίδονται για τα εμπορεύματα που αφορά ο παρών κανονισμός και οι οποίες δεν είναι σύμφωνες με τον παρόντα κανονισμό να συνεχίσουν να αποτελούν αντικείμενο επίκλησης από τον κάτοχό τους, σύμφωνα με το άρθρο 34 παράγραφος 9 του κανονισμού (ΕΕ) αριθ. 952/2013. Η διάρκεια της εν λόγω προθεσμίας πρέπει να είναι τρίμηνη.

                  (5)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν συμμορφώνονται με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 26 Ιουλίου 2016.

               Για την Επιτροπή,

               εξ ονόματος του Προέδρου,

            Stephen QUEST

               Γενικός Διευθυντής Φορολογίας και Τελωνειακής Ένωσης

         (1)  ΕΕ L 269 της 10.10.2013, σ. 1.

         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

         ΠΑΡΑΡΤΗΜΑ

                     Περιγραφή των εμπορευμάτων

                     Κατάταξη
                     (κωδικός ΣΟ)

                     Αιτιολογία

                     (1)

                     (2)

                     (3)

                     Είδος (αποκαλούμενο «αιώρα με πλαίσιο»), με διαστάσεις περίπου 230 × 140 × 205 cm. Αποτελείται από τριγωνική βάση που τοποθετείται πάνω στο έδαφος, κατασκευασμένη από μεταλλικές (χαλύβδινες) δοκούς, στην οποία κρεμάται ανακλινόμενη επιφάνεια που χρησιμεύει ως ξαπλώστρα. Η ανακλινόμενη επιφάνεια έχει διαστάσεις 100 × 190 cm (Π × Μ) και περιέχει ελαφρώς καμπύλες ράβδους στις μακρές πλευρές και ευθείες ράβδους στις στενές πλευρές, εφοδιασμένες με υφασμάτινο κάλυμμα. Το είδος διαθέτει «οροφή» από υφασμάτινο υλικό και κουνουπιέρες.
                     Το είδος έχει βάρος 45 kg και μπορεί να εξυπηρετήσει άτομα βάρους έως και 180 kg. Είναι κατασκευασμένο από υλικό ανθεκτικό στις καιρικές συνθήκες, το οποίο σημαίνει ότι το είδος είναι κατάλληλο για χρήση σε εξωτερικούς χώρους.

                         (*) Βλέπε εικόνα.

                     9403 20 80

                     Η κατάταξη διέπεται από τις διατάξεις των γενικών κανόνων 1, 3 στοιχείο β) και 6 για την ερμηνεία της συνδυασμένης ονοματολογίας, τη σημείωση 2 του κεφαλαίου 94, καθώς και το κείμενο των κωδικών ΣΟ 9403 , 9403 20  και 9403 20 80 .
                     Δεδομένων των χαρακτηριστικών του, ιδίως του βάρους και της δύσκολης αποσυναρμολόγησής του, το είδος δεν μπορεί να μεταφερθεί για να χρησιμοποιηθεί κατά την κατασκήνωση. Κατά συνέπεια, αποκλείεται η κατάταξη στην κλάση 6306  ως είδος για κατασκήνωση.
                     Το είδος είναι «κινητό» και, δεδομένων των αντικειμενικών χαρακτηριστικών του, είναι κατασκευασμένο για τοποθέτηση στο δάπεδο ή στο έδαφος. Χρησιμοποιείται κυρίως ως χρηστικό αντικείμενο, για τον εξοπλισμό εξωτερικών χώρων όπως οι κήποι ιδιωτικών κατοικιών, ξενοδοχείων, εστιατορίων κ.λπ. [βλέπε επίσης τις επεξηγηματικές σημειώσεις του εναρμονισμένου συστήματος για το κεφάλαιο 94, Γενικές παρατηρήσεις, (Α)]. Επομένως, το είδος θεωρείται «έπιπλο» κατασκευασμένο από διαφορετικά υλικά και πρέπει να καταταχθεί στην κλάση 9403  σύμφωνα με το υλικό από το οποίο είναι κατασκευασμένη η βάση στήριξής του (πλαίσιο) και το οποίο προσδίδει στο είδος τον ουσιώδη χαρακτήρα του.
                     Ως εκ τούτου, το είδος πρέπει να καταταχθεί στον κωδικό ΣΟ 9403 20 80  ως άλλο έπιπλο από μέταλλο.

            (*)  Η παρούσα εικόνα έχει αποκλειστικά ενημερωτικό σκοπό.


title: Εκτελεστικός κανονισμός (ΕΕ) 2017/678 της Επιτροπής, της 10ης Απριλίου 2017, για την καταγραφή των εισαγωγών ποδηλάτων προέλευσης Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, στο μέτρο που αφορά την εταιρεία City Cycle Industries από τη Σρι Λάνκα

text:
               11.4.2017

               EL

               Επίσημη Εφημερίδα της Ευρωπαϊκής Ένωσης

               L 98/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/678 ΤΗΣ ΕΠΙΤΡΟΠΉΣ
   της 10ης Απριλίου 2017
   για την καταγραφή των εισαγωγών ποδηλάτων προέλευσης Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, στο μέτρο που αφορά την εταιρεία City Cycle Industries από τη Σρι Λάνκα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 10 παράγραφος 4 και το άρθρο 14 παράγραφος 5,
   Αφού ενημέρωσε τα κράτη μέλη,
   Εκτιμώντας τα ακόλουθα:
   A.   ΥΠΟ ΕΞΕΤΑΣΗ ΠΡΟΪΟΝ

               (1)

               Το προϊόν που εξετάζεται στο πλαίσιο της εν λόγω καταγραφής είναι δίτροχα ποδήλατα και άλλα ποδήλατα (στα οποία περιλαμβάνονται και τα τρίτροχα διανομής εμπορευμάτων, αλλά όχι τα μονότροχα), χωρίς κινητήρα, τα οποία εμπίπτουν στους κωδικούς ΣΟ 8712 00 30 και ex 8712 00 70, προέλευσης Σρι Λάνκα, είτε δηλώνονται ως καταγωγής Σρι Λάνκα είτε όχι, στο μέτρο που αφορά την εταιρεία City Cycle Industries από τη Σρι Λάνκα.

         Β.   Η ΑΠΟΦΑΣΗ ΤΟΥ ΔΙΚΑΣΤΗΡΙΟΥ

               (2)

               Με την απόφασή του της 19ης Μαρτίου 2015 στην υπόθεση T-413/13 City Cycle Industries κατά Συμβουλίου (2), το Γενικό Δικαστήριο της Ευρωπαϊκής Ένωσης («το Γενικό Δικαστήριο») ακύρωσε τον εκτελεστικό κανονισμό (ΕΕ) αριθ. 501/2013 του Συμβουλίου, της 29ης Μαΐου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 990/2011 στις εισαγωγές ποδηλάτων καταγωγής Λαϊκής Δημοκρατίας της Κίνας στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι (3) («ο επίδικος κανονισμός»), στο μέτρο που εφαρμόζεται στην εταιρεία City Cycle Industries από τη Σρι Λάνκα.

               (3)

               Με την απόφασή του της 26ης Ιανουαρίου 2017, το Δικαστήριο της Ευρωπαϊκής Ένωσης (ΔΕΕ) απέρριψε τις αιτήσεις αναίρεσης κατά της εν λόγω απόφασης που υποβλήθηκαν από τον ενωσιακό κλάδο παραγωγής (C-248/15 P), την Ευρωπαϊκή Επιτροπή (C-254/15 P), καθώς και το Συμβούλιο της Ευρωπαϊκής Ένωσης (C-260/15 P).

               (4)

               Ειδικότερα, το Δικαστήριο διαπίστωσε, στη σκέψη 73 της απόφασής του, ότι η αιτιολογική σκέψη 78 του επίδικου κανονισμού δεν περιλαμβάνει μεμονωμένη ανάλυση τυχόν πρακτικών καταστρατήγησης εκ μέρους της City Cycle Industries. Το Δικαστήριο, στις σκέψεις 75 και 76, έκρινε επίσης ότι το συμπέρασμα περί της πραγματοποίησης δράσεων μεταφόρτωσης στη Σρι Λάνκα δεν θα μπορούσε να βασιστεί νομίμως μόνο στις δύο διαπιστώσεις που διατυπώθηκαν ρητά από το Συμβούλιο, δηλαδή, αφενός, ότι υπήρξε μεταβολή του τρόπου διεξαγωγής των συναλλαγών και, αφετέρου, ότι τμήμα των παραγωγών-εξαγωγέων είχαν αρνηθεί να συνεργαστούν.

               (5)

               Ως συνέπεια της απόφασης αυτής, οι εισαγωγές ποδηλάτων στην Ευρωπαϊκή Ένωση δεν υπόκεινται πλέον στα μέτρα αντιντάμπινγκ που επιβλήθηκαν με τον επίδικο κανονισμό, όσον αφορά τη City Cycles Industries.

               (6)

               Έπειτα από την απόφαση του ΔΕΕ, η Επιτροπή αποφάσισε τη μερική επανέναρξη της έρευνας κατά ενδεχόμενης καταστρατήγησης σχετικά με τις εισαγωγές ποδηλάτων προέλευσης Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, η οποία κατέληξε στην έκδοση του επίδικου κανονισμού, και τη συνέχισή της από το σημείο στο οποίο σημειώθηκε η παρατυπία. Η επανέναρξη περιορίζεται κατ' αντικείμενο στην εφαρμογή της απόφασης του ΔΕΕ ως προς την City Cycle Industries.

         Γ.   ΑΙΤΗΣΗ

               (7)

               Έπειτα από την απόφαση του ΔΕΕ, η Ένωση Ευρωπαίων Κατασκευαστών Ποδηλάτων και η Maxcom Ltd (οι αιτούντες) ζήτησαν την καταγραφή των εισαγωγών του υπό εξέταση προϊόντος στο μέτρο που αφορά την City Cycle Industries, σύμφωνα με το άρθρο 14 παράγραφος 5 του βασικού κανονισμού, έτσι ώστε να μπορούν να εφαρμοστούν στη συνέχεια μέτρα κατά των εν λόγω εισαγωγών από την ημερομηνία της εν λόγω καταγραφής.

         Δ.   ΛΟΓΟΙ ΓΙΑ ΤΗΝ ΚΑΤΑΓΡΑΦΗ

               (8)

               Οι αιτούντες υποστήριξαν ότι υπάρχει πραγματικός, άμεσος κίνδυνος να επαναληφθούν σε σημαντικές ποσότητες οι εξαγωγές της City Cycle Industries προς την Ένωση, καθώς στο παρελθόν η City Cycle Industries κατάφερε να θέσει γρήγορα σε εφαρμογή μεγάλης κλίμακας πρακτικές καταστρατήγησης μέσω συναρμολόγησης των ποδηλάτων στη Σρι Λάνκα και ότι η εταιρεία από τη Σρι Λάνκα είχε σημαντικό πελάτη στην Ένωση για τα ποδήλατα που αποτέλεσαν αντικείμενο πρακτικών καταστρατήγησης. Επιπλέον, λόγω των χαμηλών επενδύσεων που απαιτούνται για τις εργασίες συναρμολόγησης, καθώς και του γεγονότος ότι η εταιρεία από τη Σρι Λάνκα διαθέτει ήδη την απαραίτητη τεχνογνωσία και πείρα όσον αφορά αυτό το είδος δραστηριοτήτων, οι αιτούντες δήλωσαν ότι είναι πιθανό η City Cycle Industries να επιστρέψει πολύ γρήγορα σε παρόμοιο υψηλό επίπεδο εξαγωγών από τη Σρι Λάνκα που αποτελούν αντικείμενο καταστρατήγησης.

               (9)

               Σύμφωνα με το άρθρο 14 παράγραφος 5 του βασικού κανονισμού, η Επιτροπή έχει τη δυνατότητα να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους. Οι εισαγωγές είναι δυνατό να καταγράφονται ύστερα από σχετική αίτηση του ενωσιακού κλάδου παραγωγής, η οποία πρέπει να περιλαμβάνει επαρκή αποδεικτικά στοιχεία που να δικαιολογούν αυτή την ενέργεια.

               (10)

               Η αίτηση περιλαμβάνει επαρκή αποδεικτικά στοιχεία που δικαιολογούν την καταγραφή.

               (11)

               Η απόφαση του ΔΕΕ περιορίζεται στην επιμέρους ανάλυση τυχόν πρακτικών καταστρατήγησης εκ μέρους της City Cycle Industries. Υπενθυμίζεται ότι τα συμπεράσματα που εξήχθησαν στον επίδικο κανονισμό, τα οποία δεν αμφισβητήθηκαν εντός της προθεσμίας προσφυγής ή αμφισβητήθηκαν, αλλά η αμφισβήτησή τους απορρίφθηκε από την απόφαση του Γενικού Δικαστηρίου ή δεν εξετάστηκαν από το Γενικό Δικαστήριο και, ως εκ τούτου, δεν είχαν ως συνέπεια την ακύρωση του επίδικού κανονισμού, παραμένουν έγκυρα.

               (12)

               Με βάση τα προαναφερόμενα, θεωρείται ότι το διορθωτικό αποτέλεσμα του μέτρου κατά της καταστρατήγησης είναι πιθανό να υπονομευτεί σοβαρά, εκτός εάν εφαρμοστεί αναδρομικά. Επομένως, πληρούνται, εν προκειμένω, οι προϋποθέσεις για καταγραφή των εισαγωγών.

         Ε.   ΔΙΑΔΙΚΑΣΙΑ

               (13)

               Ενόψει των προαναφερομένων, η Επιτροπή κατέληξε στο συμπέρασμα ότι η αίτηση των αιτούντων περιέχει επαρκή αποδεικτικά στοιχεία για την υποβολή σε καταγραφή των εισαγωγών του υπό εξέταση προϊόντος, σύμφωνα με το άρθρο 14 παράγραφος 5 του βασικού κανονισμού.

               (14)

               Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να παράσχουν τα σχετικά αποδεικτικά στοιχεία. Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση.

         ΣΤ.   ΚΑΤΑΓΡΑΦΗ

               (15)

               Σύμφωνα με το άρθρο 14 παράγραφος 5 του βασικού κανονισμού, οι εισαγωγές του υπό εξέταση προϊόντος πρέπει να υποβάλλονται σε καταγραφή προκειμένου να εξασφαλιστεί ότι, εάν από την έρευνα προκύψουν ευρήματα που οδηγούν στην επανεπιβολή δασμών αντιντάμπινγκ, οι εν λόγω δασμοί είναι δυνατόν, αν πληρούνται οι αναγκαίοι όροι, να επιβληθούν αναδρομικά σύμφωνα με τις ισχύουσες νομικές διατάξεις. Κάθε μελλοντική οφειλή θα εξαρτάται από τα ευρήματα της νέας έρευνας αντιντάμπινγκ.

         Ζ.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ

               (16)

               Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (4),

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Οι τελωνειακές αρχές καλούνται, δυνάμει του άρθρου 14 παράγραφος 5 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης, να λάβουν τα κατάλληλα μέτρα για την καταγραφή των εισαγωγών στην Ευρωπαϊκή Ένωση δίτροχων ποδηλάτων και άλλων ποδηλάτων (στα οποία περιλαμβάνονται και τα τρίτροχα διανομής εμπορευμάτων, αλλά όχι τα μονότροχα), χωρίς κινητήρα, τα οποία εμπίπτουν στους κωδικούς ΣΟ ex 8712 00 30 και ex 8712 00 70 (κωδικοί TARIC 8712003010, 8712007091), προέλευσης Σρι Λάνκα, είτε έχουν δηλωθεί ως καταγωγής Σρι Λάνκα είτε όχι, στο μέτρο που αφορά την εταιρεία City Cycle Industries (πρόσθετος κωδικός TARIC B131). Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
   2.   Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να παράσχουν σχετικά αποδεικτικά στοιχεία ή να ζητήσουν ακρόαση εντός 20 ημερών από την ημερομηνία δημοσίευσης του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Απριλίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 176 της 30.6.2016, σ. 21.

      (2)  ΕΕ C 274 της 21.9.2013.

      (3)  Εκτελεστικός κανονισμός (ΕΕ) αριθ. 501/2013 του Συμβουλίου, της 29ης Μαΐου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 990/2011 στις εισαγωγές ποδηλάτων καταγωγής Λαϊκής Δημοκρατίας της Κίνας στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι, ΕΕ L 153 της 5.6.2013, σ. 1.

      (4)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).